Hoquei Club Palau - Generali Palau de Plegamans (OK LLiga)\nEl Gemerali Hoquei Club Palau de Plegamans es proclama campió de la female league cup 2022\nCampiones Supercopa 2021\nGenerali Palau de Plegamans Ok LLiga Femení 2020-2021\nCròniques de Jordi Martín\nEl Generali Hoquei Club Palau guanya amb claredat, 0 a 6, a la pista del Lidergrip Club Hoquei Mataró\n20/11/2021 Mataró. Després d’un inici de temporada molt intens, amb doble enfrontament amb equips de la màxima rivalitat, ha pogut arribar una victòria còmode del Generali Hoquei Club Palau en la tercera jornada de l’OK Lliga Femenina en la sevavisita a la pista del Lidergrip Club Hoquei Mataró per 0 gols a 6. Una clara victòria que s’ha posat molt de cara quan en les dues primeres accions d’atac de l’equip palauenc ha aconseguit fer dos gols. El primer ha arribat als\ncinquanta-un segons amb una bona acció de la Berta Busquets i el segon, vint-i-dos segons després, amb una encertada rematada a mitja distància de l’Aina Florenza en una ràpida jugada d’atac. Semblava que la golejada es podria esdevenir de manera ràpida, però no va haver-hi més gols en aquesta primera part del partit, tot i la superioritat mostrada pel Generali Hoquei Club Palau. La segona meitat de l’encontre va continuar amb la mateixa tònica, domini de les palauenques, que es va traduir amb quatre gols més. El primer d’ells, el 0 a 3, va arribar als cinc minuts de la represa gràcies a un xut des de mitja pista de l’Aina Florenza. El segon, el 0 a 4, el va fer la Laura Puigdueta, dos minuts després, amb un bon xut creuat. El 0 a 5 va ser obra de l’Aina Florenza, hat trick de la nit, finalitzant una jugada combinada ràpida en atac als onze minuts d’aquesta segona part. I el definitiu 0 a 6 el va aconseguir la Gisela Vicente en una excel·lent definició a sis minuts del final del partit. Una victòria clara del Generali Hoquei Club Palau que li permet sumar tres punts més en aquest inici de temporada a l’OK Lliga Femenina.\nEl Generali Hoquei Club Palau aconsegueix la primera victòria a l’OK Lliga d’aquesta temporada a la pista del Cerdanyola CH per 1 gol a 3\nLa primera victòria de la temporada a l’OK Lliga Femenina pel Generali Hoquei Club Palau ha arribat a la segona jornada a la pista del Cerdanyola HC Feníe Energía. Les palauenques han tornat a guanyar a les cerdanyolenques tretze dies després de la victòria aconseguida a la final de la Supercopa d’Espanya, i en el mateix escenari, el pavelló municipal Can Xarau-Paco Arpide de Cerdanyola del Vallès.\nAquesta primera victòria a l’OK Lliga, 1 a 3, s’ha aconseguit amb molta feina sobre la pista. El Generali Hoquei Club Palau va ser molt superior al seu rival, però la falta d’encert de cara a porteria li va posar una emoció al partit del tot innecessària, i això que l’encontre va començar molt bé pels interessos palauencs que es va avançar als dos minuts i mig de l’inici gràcies a la transforació d’una falta directa per part de l’Aina Florenza i a una bona rematada de la Laia Juan als dotze minuts que posava el 0 a 2 al marcador. El Cerdanyola HC va reaccionar amb rapidesa fent l’1 a 2 tres minuts després al transformar Gemma Solé un llançament de penal. Aquest marcador es va mantenir fins el descans i durant bona part del segon període tot i el domini i les ocasions que va tenir el Generali Hoquei Club Palau. L’1 a 3 definitiu va arribar a nou minuts i mig del final de falta directa excel·lentment executada per la Laura Puigdueta. Una victòria merescuda que dóna els primers tres punts a l’equip palauenc en una competició molt llarga que tot just acaba de començar.\nEl Generali Hoquei Club Palau enceta l’OK Lliga de la temporada 2021-2022 amb una derrota, 0 a 2, davant el Telecable HC\nNo li ha acompanyat la sort de cara a porteria al Generali Hoquei Club Palau en la seva estrena a l’OK Lliga Femenina d’aquesta temporada. Les palauenques queien derrotades per 0 gols a 2 davant el Telecable HC, que d’aquesta manera es prenia la seva particular revenja després d’haver perdut a les semifinals de la Supercopa d’Espanya, just una setmana abans, davant les palauenques per 5 a 2. A diferència del que va passar set dies abans, el Generali Hoquei Club Palau no va poder avançar-se d’hora en el marcador. De fet qui primer va marcar en aquest partit de la primera jornada de l’OK Lliga van ser les asturianes. Ho feien als vuit minuts amb una afortunada acció de Sara Roces, que xutava des de lluny una bola que canviava de trajectòria després de tocar en una adversària i acabava entrant a la porteria palauenca. Aquest 0 a 1 el van acusar les jugadores del Generali Hoquei Club Palau que no van saber trobar el seu millor nivell de joc durant els minuts posteriors. Això ho va aprofitar el Telecable HC per fer el 0 a 2 a quatre minuts i mig del descans a l’aprofitar ‘Tasha’ Lee una jugada a la contra. Amb aquest resultat es va arribar a la mitja part. A la represa les palauenques van prémer l’accelerador i van gaudir de moltíssimes ocasions per batre la porteria asturiana, però no va haver-hi manera de trobar el forat per superar la tancada defensa del Telecable HC i el bon posicionament de la seva portera. Al final no es va moure el marcador en tot el segon temps i les asturianes es van acabar enduent els tres punt de la seva visita al pavelló Maria Víctor, on el Generali Hoquei Club Palau va acabar patint una primera derrota per començar una lliga, que això sí, és molt llarga. Queden vint-i-cinc jornades per endavant més un playoff pel títol en el que esperem estigui l’equip palauenc per tal de defensar el títol aconseguit brillantment la temporada passada.\nEl Generali Hoquei Club Palau amplia la seva imbatibilitat amb una contundent victòria 7 a 2 davant el Club Patín Las Rozas\nPalau-solità i Plegamans 13 de març de 2021\nEl partit de la cinquena jornada de la segona fase de l’OK Lliga Femenina que ha enfrontat al Generali Hoquei Club Palau a casa amb el Club Patín Las Rozas va tenir dues parts ben diferenciades. Totes dues dominades pel joc de les palauenques, però amb una radical diferència en l’efectivitat de cara a porteria. El primer gol del Generali Hoquei Club Palau, i únic del primer temps, el va aconseguir la Berta Busquets als onze minuts i mig al rematar amb encert prop de la porteria una bona assistència de la Laura Puigdueta. Amb aquest curt 1 a 0 es va arribar al descans, tot i la superioritat de l’equip palauenc durant els primers vint-i-cinc minuts de partit i les nombroses ocasions de gol. I és que l’efectivitat de cara a porteria no va arribar fins a la segona part, tot i que va caldre que l’equip de Las Rozas empatés a 1 als tres minuts del reinici, amb un gol de la Giulia Galeassi, per a que les noies del Generali Hoquei Club Palau tornessin al control del partit. Les palauenques van reaccionar ràpidament a l’empat madrileny, ho va fer la Carla Fontdeglòria als vint segons per tornar a posar per en davant en el marcador al Generali Hoquei Club Palau. A partit d’aquí rauxa golejadora palauenca. Un minut i mig després la Berta Busquets feia el 3 a 1. Tres minuts més tard l’Aina Florenza aconseguia el quart. Als dos minuts i mig la Laura Puigdueta encertava amb un bon xut creuat per fer el 5 a 1. Dos minuts més tard la Mariona Colomer aconseguia el sisè. Finalment, a set minuts del final, la Berta Busquets, després d’una gran jugada personal creuant tota la pista, aconseguia el seu hat trick particular de la tarda i posava el 7 a 1 en el marcador. El definitiu 7 a 2 el feia, tot just un minut després, la Mónica Villaró per part del Club Patín Las Rozas. Al final, victòria àmplia del Generali Hoquei Club Palau per reflectir també l’ampli domini del partit per part de les palauenques que mantenen una setmana més la seva imbatibilitat i el seu lideratge a la classificació de l’OK Lliga Femenina un cop ja s’han disputat cinc jornades de la segona fase de la competició.\nEl Generali Hoquei Club Palau, més líder i invicte després d’imposar-se 4 a 3 al Magic Studio Club Patí Manlleu\nEl darrer equip que quedava per enfrontar-se al Generali Hoquei Club Palau aquesta temporada a l’OK Lliga Femenina també ha acabat sucumbint al magnífic estat de forma de les palauenques. El Magic Studio Club Patí Manlleu va visitar la pista de Palau-solità i Plegamans en la quarta jornada de la segona\nfase de la competició, i tot i no posar-ho gens fàcil, va patir una nova victòria de les noies del Generali Hoquei Club Palau, 4 a 3, en un gran partit d’hoquei patins femení. L’encontre va començar amb el control de les palauenques que els hi va servir per avançar-se en el marcador amb dos gols. El primer d’ells als quatre minuts de l’inici amb una gran rematada de l’Aina Florenza al segon pal. El segon, tres minuts després, gràcies a l’encert de la Laura Puigdueta. Però les manlleuenques no estaven disposades a\nabaixar els braços tant ràpidament i amb dos gols de l’Ona Castellví als minuts onze i quinze van\naconseguir igualar el partit. El Generali Hoquei Club Palau va tornar a avançar-se amb una gran jugada personal de l’Aina Florenza que va finalitzar ella mateixa en gol a dos minuts del descans. Però quan semblava que amb el 3 a 2 s’arribaria a la mitja part, l’equip palauenc va fer la desena falta a manca de vint segons, que va donar l’opció d’una falta directa al Club Patí Manlleu que l’Anna Casaramona no va desaprofitar. Amb l’empat a 3 al marcador es va arribar al descans i va començar la segona part del partit en la que tots dos equips van tenir moltes ocasions per desfer-lo sense aconseguir-ho. Van haver de passar vint minuts per veure entrar novament una bola a una porteria, i va ser a la de les osonenques quan una bona acció de la Laura Puigdueta per la dreta de l’atac palauenc va acabar dins de la porteria manlleuenca, impulsada pel patí d’una jugadora del club de Manlleu. Un 4 a 3 a falta de cinc minuts per acabar l’encontre que van estar plens d’emoció, però que ja no es va moure. Al final, excel·lent victòria del Generali Hoquei Club Palau davant d’un rival que també és candidat al títol, que permet a les palauenques continuar invictes i liderar amb més avantatge la classificació amb l’objectiu d’aconseguir la millor posició possible de cara als encreuaments del playoff pel títol de l’OK Lliga Femenina.\nEl Generali Hoquei Club Palau s’imposa amb claredat, 2 a 5, a la pista del Cerdanyola Club d’Hoquei i ja té plaça pel playoff pel títol a manca de cinc jornades\nEl Generali Hoquei Club Palau visitava la difícil pista del Cerdanyola Club d’Hoquei, que a més està realitzant una gran temporada, en la tercera jornada de la segona fase de l’OK Lliga Femenina i aconseguia una gran victòria per 2 gols a 5 després d’haver fet un gran partit. El domini en el joc de les palauenques va sorgir efecte als sis minuts i mig de l’inici de l’encontre amb el primer gol que va assolir\nl’Aina Florenza després d’una recuperació de bola prop de la porteria rival. El 0 a 2 el feia la Berta\nBusquets, a dos minuts i mig del descans, amb una rematada que, després de tocar el pal esquerre,\nacabava entrant a la porteria rival. I només mig minut després l’Aina Florenza aconseguia el 0 a 3 amb un xut de primeres entrant pel segon pal. Amb aquest favorable marcador pel Generali Hoquei Club Palau es va arribar al final de la primera part. A la represa el joc es va igualar una mica més fruit de la necessitat de les cerdanyolenques d’escurçar diferencies, però això no es va començar a produir fins els setze minuts i mig d’aquesta segona part quan la Joana Xicota aconseguia batre la porteria palauenca. Retallada breu en el marcador perquè només un minut després l’Aina Florenza es treia un sorprenent xut des de l’esquerra que batia la portera local i tornava a posar diferència de tres a l’electrònic, 1 a 4. El Cerdanyola Club d’Hoquei ho va continuar intentant i va fer el 2 a 4 a quatre minuts i mig del final del partit amb una encertada rematada de la Laia Pera. Però novament les jugadores dels Generali Hoquei Club Palau reaccionaven amb encert i dos minuts després la Laura Puigdueta culminava un teva meva amb l’Aina Florenza en una jugada ràpida a la contra per fer el definitiu 2 a 5. Resultat just en un gran encontre de les palauenques que les permet mantenir la imbatibilitat d’aquesta temporada a més de dona’ls-hi els tres punts, que combinats amb els resultat de la resta de la jornada, fa que el Generali Hoquei Club Palau s’hagi assegurat, a falta de cinc jornades per concloure la segona fase, la seva presència al playoff pel títol de l’OK Lliga Femenina d’aquesta temporada.\nEl Generali Hoquei Club Palau ja té la classificació per ser-hi al grup que, a la segona fase, lluitarà pel títol de l’OK Lliga Femenina després dels favorables marcadors produïts a la desena jornada, el més important la victòria 7 a 0 de les palauenques davant el CP Vilanova\nPalau-solità i Plegamans, a 5 de desembre de 2020. La clara victòria aconseguida al pavelló Maria Víctor per les líders del grup B davant el Club Patí Vilanova per 7 gols a 0, més la derrota de les cinquenes classificades, el PHC Sant Cugat, 2 a 3 amb el CHP Bigues i Riells, en la desena jornada de la competició, donen el marge de punts suficients per saber que el Generali Hoquei Club Palau serà un dels vuits equips que en la segona fase d’aquesta remodelada OK Lliga Femenina lluitaran per classificar-se pel playoff pel títol. El partit que les palauenques van disputar davant de les vilanovines no va tenir més història que la que van voler escriure les jugadores del Generali Hoquei Club Palau que es van imposar amb un clar 7 a 0. Un marcador que té un resum molt ràpid. Hat trick de l’Aina Florenza a la primera part. Hat trick de la Berta Busquets al segon temps. I la cirereta d’un penal transformat per la Vanessa García. El primer triplet de gols, el de l’Aina Florenza, va començar als dos minuts i mig de l’inici del partit amb un bon xut creuat. El segon gol va arribar dos minuts i mig després amb un altre encertat xut que va fregar el travesser. I el 3 a 0 l’aconseguia en una bona rematada als nou minuts i mig. Amb aquests tres gols l’Aina Florenza es referma en el seu lideratge a la classificació de màximes golejadores de l’OK Lliga Femenina amb vint dianes en deu partits. Amb aquest marcador de 3 a 0 es va arribar al descans. A la represa el triplet de gols va anar a càrrec de la Berta Busquets que el va enllestir en només quatre minuts. De fet el 4 a 0 va arribar als set segons de l’inici de la segona part amb un xut frontal. El segon gol de la palauenca va ser abans de complir-se el tercer minut amb un altre bon xut. I el tercer el va fer només un minut després amb una excel·lent rematada. El definitiu 7 a 0 el va aconseguir la Vanessa García al transformar un penal que li van fer a la Mariona Colomer a set minuts i mig de l’acabament de l’encontre. Al final, clara victòria del Generali Hoquei Club Palau que reflecteix el domini que el seu joc ofensiu va tenir sobre el Club Patí\nVilanova i que posa a les palauenques amb un únic objectiu per les properes quatre jornades, el d’aconseguir el màxim de punts possibles amb els equips que poden ser rivals a la segona fase de l’OK Lliga Femenina.\nEl Generali Hoquei Club Palau aconsegueix sumar els tres punts, al guanyar 3 a 4, en la seva visita a la pista del CHP Bigues i Riells\nBigues i Riells, 29 de novembre de 2020.\nEl partit de la novena jornada de l’OK Lliga Femenina que va enfrontar al Club Hoquei Patins Bigues i Riells i al Generali Hoquei Club Palau a la pista de les primeres va passar per diferents fases que va portar a l’encontre a un desenllaç final molt ajustat. La primera de les fases va durar pocs minuts, suficients per posar per endavant a l’equip local tot i la major ambició ofensiva de les visitants. I es que als dos minuts i mig de l’inici del partit la Maria Igualada feia l’1 a 0 a l’aprofitar el CHP Bigues i Riells una acció ràpida a la contra. Després d’aquest primer moment l’equip palauenc va aconseguir portar el partit cap a una segona fase en la que el seu joc ofensiu es va anar traduint en gols en el marcador. Primer va ser l’Aina Florenza la que va igualar l’encontre als cinc minuts i mig d’aquesta primera part, amb la col·laboració d’una jugadora adversària que va acabar introduint-se la bola a la seva porteria. L’1 a 2 l’aconseguia la Laura Puigdueta amb un excel·lent xut creuat als dotze minuts. I l’1 a 3, amb el que es va arribar al descans, el va fer la Vanessa García, amb una altra col·laboració, en aquest cas de la portera del Bigues i Riells que a l’intentar refusar la bola va acabar introduint-la a la porteria. A la represa el domini del Generali Hoquei Club Palau va continuar i el quart gol va arribar als deu minuts obra de l’Aina Florenza al finalitzar amb èxit una insistent jugada d’atac. Però quan semblava que el partit el tenia controlat l’equip palauenc van arribar els gols del CHP Bigues i Riells per fer entrar l’encontre en una tercera fase més emocionant i intensa. Als setze minuts d’aquesta segona part la Marlena Rubio feia el 2 a 4. I només tres minuts i mig després la Marta Borràs transformava una falta directa per posar el 3 a 4 en el marcador i fer que els darrers sis minuts estiguessin plens d’una intensitat i d’una emoció no esperada veient com havia transcorregut fins aleshores l’enfrontament. Al final victòria justa, però ajustada, del Generali Hoquei Club Palau davant un rival directe en la lluita per la classificació per la segona fase de l’OK Lliga Femenina i que li permet mantenir el lideratge del grup B i la imbatibilitat a la competició.\nEl Generali Hoquei Club Palau es retroba novament amb les golejades i guanya 10 a 1 a l’Igualada Femení Hoquei Club Patins\nPalau-solità i Plegamans 21/novembre de 2020.\nEl Generali Hoquei Club Palau es va imposar amb molta claredat, 10 a 1, a l’Igualada Femení HCP en l’encontre de la vuitena jornada de la primera fase de l’OK Lliga Femenina que es va disputar al pavelló Maria Víctor. El partit va estar controlat en tot moment per les jugadores palauenques i això es va anar traduint en gols al marcador. El primer va arribar ben d’hora, als dos minuts, i va ser obra de la Berta Busquets. El segon el va fer l’Aina Florenza als vuit minuts. Als catorze la Vanessa García aconseguia el 3 a 0. I tres minuts després la Paula Ferron posava el 4 a 0 a l’electrònic. El 5 a 0, amb el que va acabar la primera part, el va fer la Carla Fontdeglòria a tres minuts i mig dels descans. A la represa les coses no van ser diferents i el domini del joc a la pista va continuar sent del Generali Hoquei Club Palau. Així va arribar el 6 a 0, obra de la Laia Juan, als dos minuts i mig de la represa. Només un minut més tard la Berta Busquets feia el setè gol per les palauenques. El gol de l’honor de les igualadines va arribar al minut següent, l’aconseguia la Laia Cid. Però el Generali Hoquei Club Palau encara marcaria tres gols més. El primer l’aconseguia la Laura Puigdueta als vuit minuts d’aquesta segona part. El 9 a 1 se li va concedir a la Laia Juan després de que una jugadora de l’Igualada Femení se’l fes en pròpia porta en una jugada que es va produir a sis minuts del final. I el definitiu 10 a 1 el va fer l’Aina Florenza a quatre minuts i mig de l’acabament d’un encontre que va estar totalment dominat per les jugadores de l’equip palauenc. Un ampli marcador que serveix per sumar tres punts més i mantenir el lideratge del grup B de l’OK Lliga Femenina després de vuit jornades.\nHoquei Club Palau aconsegueix endur-se un punt de la difícil pista del Club Patí Esneca Vila-sana a l’empatar a 1 davant l’equip lleidatà\nPartit intens i trepidant el que van protagonitzar el Club Patí Esneca Vila-sana i el Generali Hoquei Club\nPalau al Pavelló Poliesportiu Municipal de Vila-sana corresponent a la cinquena jornada del grup B de l’OK Lliga Femenina i que va acabar amb empat a 1 gols. Un partit al que les palauenques els hi va costar\nagafar el ritme i això ho va aprofitar l’equip local per assetjat la porteria defensada per la Laura Vicente.\nFruit d’això va arribar el gol del Club Patí Esneca Vila-sana als quatre minuts d’iniciar-se l’encontre obra de la Victòria Porta. El Generali Hoquei Club Palau va saber refer-se, però el marcador ja no es va moure i amb aquest 1 a 0 es va arribar al descans. La segona part va començar molt millor pels interessos palauencs que només va necessitar vint-i-sis segons per fer el gol de la igualada. L’autora va ser l’Aina Florenza que va rematar amb encert una bola solta dins l’àrea en la primera jugada d’aquesta segona meitat. En aquest segon període el joc del Generali Hoquei Club Palau va millorar però això no va ser suficient per imposar-se al Vila-sana en un partit igualat i on els dos equips van tenir ocasions per endur-se la victòria, com diverses faltes directes que no van saber transformar cap d’ells. Una va tenir el club\nlleidatà i dues el palauenc, la darrera a només quinze segons del final del partit que va aturar la portera del Club Patí Esneca Vila-sana, Anna Ferrer. Al final empat a 1 en la sempre difícil pista lleidatana i repartiment de punts que permet al Generali Hoquei Club Palau mantenir el liderat del seu grup a l’OK Lliga Femenina.\nEl Generali Hoquei Club Palau referma el seu liderat al grup B de l’OK Lliga Femenina amb una altra golejada 9 a 0 davant l’Areces Ecopilas Asturhockey\nPalau-solità i Plegamans 17/10/2020\nL’amplia victòria per 9 gols a 0 del Generali Hoquei Club Palau davant l’Areces Ecopilas Asturhockey, en el partit de la quarta jornada de l’OK Lliga Femenina disputat al pavelló Maria Víctor, posa de manifest el bon moment en el que s’hi troben les jugadores palauenques en aquest inici de temporada. El partit, com\nen les dues darreres jornades, va ser un monòleg de l’equip de Palau-solità i Plegamans, on el domini a la\npista va ser la constant en els cinquanta minuts de l’encontre. Però a diferencia dels anteriors partits,\naquest domini sí que es va saber traslladar al marcador amb rapidesa. De fet les palauenques van deixar encarrilat l’encontre en els deu primers minuts amb un parcial de 6 a 0. El primer gol, obra de la Laura Puigdueta, va arribar als cinquanta-tres segons d’iniciar-se el matx. El segon el feia l’Aina Florenza als tres minuts. Als vuit era la Berta Busquets qui aconseguia el 3 a 0. El quart arribava un minut més tard en una bona acció de l’Aina Florenza, qui només mig minut després feia el 5 a 0. I un minut més tard, la Laura Puigdueta tancava aquest fulgurant inici aconseguint el sisè. El 7 a 0, amb el que es va arribar al descans, era obra de la Carla Fontdeglòria a set minuts de la fi d’aquesta primera part. L’Areces Ecopilas Asturhockey va tenir una bona oportunitat d’estrenar el seu marcador amb una falta directa, fruit d’una targeta blava més que rigorosa treta a la Carla Fontdeglòria a cinc minuts del descans, que va desaprofitar l’Adriana García. Però ni amb superioritat numèrica les asturianes van trobar la manera de trencar el domini palauenc. A la represa la tònica del partit no va canviar i als tres minuts la Laura Puigdueta aconseguia el 8 a 0 a l’aprofitar la falta directa conseqüència de la desena falta de l’equip asturià. Amb aquest clar avantatge en el marcador el Generali Hoquei Club Palau va reduir una marxa el seu domini, cosa que va fer que l’Areces Ecopilas Asturhockey crees perill en alguna jugada a la contra. Cap d’elles va trobar el premi del gol. Qui sí el va trobar va ser l’equip palauenc que a dotze minuts del final del partit va fer el definitiu 9 a 0, obra de l’Aina Florenza que, amb un pòquer de gols en aquest encontre, continua\nliderant la classificació de golejadores. Al final clara victòria, amb nova golejada, en un partit resolt amb solvència pel Generali Hoquei Club Palau que li permet continuar liderant el grup B de l’OK Lliga Femenina amb ple de victòries, quatre de quatre.\nNova golejada del Generali Hoquei Club Palau 1 a 9 per imposar-se al Club Patí Vilanova en la tercera jornada de l’OK Lliga Femenina\nEra la tercera vegada que el Generali Hoquei Club Palau i el Club Patí Vilanova s’enfrontaven en menys d’un mes en aquest inici de temporada. Els dos primers encontres van ser en l’eliminatòria de quarts de final de la Lliga Catalana. Aleshores les palauenques es van imposar 0-7 al partit d’anada, a Vilanova i la Geltrú, i 13-1 en el de tornada, a Palau-solità i Plegamans. Aquest tercer partit disputat aquest cap de setmana, ja corresponent a la tercera jornada del grup B de l’OK Lliga Femenina, va tenir un desenvolupament molt semblant als anteriors, acabant novament amb victòria clara pel Generali Hoquei Club Palau per 1 a 9. Des del primer moment el joc de les palauenques es va imposar sobre l’equip vilanoví, però aquest clar domini no es va començar a traduir en gols fins ben entrada la primera part del partit. No va ser fins el minut setze que la Carla Fontdeglòria no aconseguia obrir la llauna dels gols. El segon va trigar encara cinc minuts més en arribar i, ara sí, a partir d’aquí reguitzell de gols en la recta final d’aquesta primera part: cinc en menys de quatre minuts. El 0 a 2 el va fer l’Aina Florenza, que es va repartir els gols d’aquesta primera part amb la Carla Fontdeglòria. Una Carla que va fer el 0 a 3 només quinze segons després, i el quart un minut més tard. El 0 a 5 l’aconseguia l’Aina Florenza, un altre minut després, al transformar una falta directa, fruit de la desena falta d’equip del CP Vilanova. I el 0 a 6 el feia de nou la Carla Fontdeglòria (pòquer de gols per a ella) a només deu segons d’acabar la primera part.\nResultat amb el que s’arribava al descans i deixava palesa la superioritat de l’equip palauenc a la pista. La segona part va tenir un desenvolupament pràcticament idèntic al de la primera. Gran domini del joc per part del Generali Hoquei Club Palau, però que no es traduïa en gols al marcador, i novament no va ser fins passat el minut setze des de la represa que les palauenques no aconseguien tornar a batre la porteria vilanovina. Va ser la debutant a l’OK Lliga, la Gisela Vicente, qui s’estrenava fent el 0 a 7. Tres minuts més tard era la Berta Busquets la que aconseguia el 0 a 8. Només catorze segons desprès el CP Vilanova aconseguia el seu gol de l’honor, obra de la Blanca Angrill. I el definitiu 1 a 9 pujava al marcador gràcies a la Laura Puigdueta. Un resultat final clar que posa de manifest el bon treball que està fent el Generali Hoquei Club Palau en aquest inici de temporada i que li permet encapçalar en solitari el seu grup de l’OK Lliga Femenina, al ser l’únic equip del grup B que ha aconseguit el ple de victòries en les tres jornades disputades fins el moment.\nGolejada del Generali Hoquei Club Palau 12 a 4 davant l’HCP Bigues i Riells en el primer partit de la temporada 2020-2021 de l’OK Lliga Femenina jugat a casa\nPluja de gols va haver-hi en el partit corresponent a la segona jornada de competició del grup B de l’OK Lliga Femenina que va enfrontar, al pavelló Maria Víctor, al Generali Hoquei Club Palau i a l’HCP Bigues i Riells. Un resultat final de 12 a 4 que deixa palès el potencial amb el que han començat la temporada les palauenques. Aquest voluminós marcador el va obrir la Carla Fontdeglòria als vuits minuts de partit ambuna bona rematada a passada de la Berta Busquets. Un minut després l’Aina Florenza feia el 2 a 0 amb un\nexcel·lent xut creuat des de l’esquerra. Gol a que li van acompanyar dos més per part de la jugadora palauenca, un als tretze minuts i mig, després d’un bon dribbling dins l’àrea, i el segon a falta de cinc minuts pel descans i posar així el 4 a 0 al marcador. Marcador que va ampliar un minut després la Carla Fontdeglòria a l’aprofitar un refús de la portera visitant. El sisè gol va ser obra de la Paula Ferron finalitzant amb encert una bona recuperació a dos minuts del descans. Però l’HCP Bigues i Riells reaccionava ràpid i només mig minut després feia el seu primer gol per deixar el 6 a 1 amb el que es va arribar al descans. A la represa la tònica del partit va ser la mateixa: control de joc i eficiència de cara a porteria per part del Generali Hoquei Club Palau. Fruit d’això van arribar dos gols de la Laura Puigdueta. El primer als dos minuts d’aquesta segona part rematant una bona acció de la Berta Busquets, i un minut i mig després el segon amb una jugada afortunada al travesser i rebot a l’esquena de la portera. Només dos minuts més tard la Berta Busquets feia el 9 a 1 per a les palauenques. Gol al que van reaccionar als trenta segons les de Bigues i Riells per fer el seu segon gol, obra de l’Erika Ghirardello. Però al minut i mig següent arribava la desena falta d’equip de l’HCP Bigues i Riells que aprofitava l’Aina Florenza per transformar la falta directa en el 10 a 2. I novament les visitants replicaven amb rapidesa i en un minut i mig feien dos gols, el primer de la Maria Igualada i el segon, de penal, de la Marta Borràs per posar el 10 a 4 al marcador. Però encara hi hauria temps per dos gols més del Generali Hoquei Club Palau. La Paula Ferron rematava una bona acció de la Laura Puigdueta als tretze minuts d’aquesta segona part i la Vanessa García aconseguia el que ja seria definitiu 12 a 4 a sis minuts del final. Resultat que denota el bon nivell de joc en el que s’hi troben les jugadores palauenques i una golejada a un equip que a priori hauria d’estar en la disputa per un dels quatre llocs que donen accés a la lluita pel playoff, i que en part també s’explicaria en la quarantena de catorze dies que les jugadores de l’HCP Bigues i Riells van acabar fa una setmana per un positiu per Covid-19 a l’entorn proper.\nEl Generali Hoquei Club Palau estrena la temporada a l’OK Lliga Femenina 2020-2021 amb victòria 3 a 5 a la pista de l’Igualada Femení HCP\nComença bé la temporada pel Generali Hoquei Club Palau. Després de la consecució del títol de la primera Lliga Catalana Femenina d’hoquei patins assolida el passat cap de setmana, les palauenques sumen els tres punts en la primera jornada de l’OK Lliga Femenina. Les palauenques visitaven la pista de les recent ascendides de l’Igualada Femení HCP i s’emportaven la victòria per 3 gols a 5. Les jugadores del Generali Hoquei Club Palau començaven bé el partit avançant-se en el marcador al quatre minuts d’iniciar-se gràcies a una bona acció de la Laura Puigdueta que, elevant la bola des de darrera de la porteria, aconseguia rematar per posar el 0 a 1 en el marcador. El domini en el joc quedava palès als quinze minuts d’aquesta primera part amb el gol de la Mariona Colomer que, amb un bon xut frontal, batia la portera igualadina per posar el 0 a 2 a l’electrònic. I dos minuts més tard era la Berta Busquets qui rematava al segon pal per fer el tercer gol per les palauenques. Tot semblava encarat, però a cinc minuts del descans l’Igualada Femení HCP retallava diferències amb un gol de la Patricia Miret que feia que el partit marxés al descans 1 a 3. I a la represa les igualadines aconseguien empatar l’encontre amb dos gols més de la Patricia Miret. El primer als cinc minuts d’aquesta segona part, de falta directe, i el segon tres minuts i mig després, de penal. Davant d’aquest empat a 3, el Generali Hoquei Club Palau va saber reaccionar amb rapidesa i només un minut i mig més tard la Carla Fontdeglòria feia el 3 a 4 aprofitant un refús de la portera de l’Igualada Femení HCP. Aquest marcador ajustat va donar emoció als darrers minuts del partit fins que a falta de trenta tres segons per acabar la Laura Puigdueta feia el definitiu 3 a 5 a porta buida després de recuperar una bola quan les igualadines estaven jugant sense portera, amb cinc jugadores de pista. Al final justa victòria de les palauenques, que tot i l’entrebanc dels primers minuts de la segona part es van mostrar superiors a un Igualada Femení que pot fer un paper rellevant en aquesta atípica temporada de l’OK Lliga Femenina.\nEl partit final va tenir retransmisió en directe per televisió gràcies a Esports3 per tot Catalunya així com a nivell local per Ràdio Palau. El Generali Hoquei Club Palau de Plegamans va ser ampliament seguit per televisió també desde Palau, degut a les restriccións de public. Pots veure'l en diferit aquí.\nL'Equip Generali Palau de Plegamans Ok LLiga Femení 2019-2020\nConsulta informació de la RFEP fent click aquí\nEl Generali Hoquei Club Palau guanya 1 a 4 a la pista del US Coutras i acaba la fase de lligueta de la Copa d'Europa com a segon de grup\nCoutras. França. 29/2/2020\nA l'última jornada de la lligueta de la primera fase de la Copa d';Europa Femenina d'hoquei patins només s'havia dedecidir l'ordre dels dos equips classificats de cada grup de cara a la Final Four que es disputarà el primer cap de setmana d'abril. Al grup B, el Generali Hoquei Club Palau ha quedat finalment segon pel golaverage general al no ser suficient la seva victòria per 1 a 4 a la pista del Coutras, després de la golejada, 3 a 14, del Telecable a Merignac. El partit que les palauenques van disputar a terres franceses no va ser gens còmode, i menys fàcil es va posar quan\nals tres minuts d’iniciar-se l’encontre el Coutras s’avançava en el marcador a l’aprofitar la seva primera acció de contraatac. Això no va desmotivar les noies del Generali Hoquei Club Palau que es van fer amb el domini del joc, tot i que les ocasions de gol no s’aconseguien transformar. No va ser fins el minut dotze d’aquesta primera part que les palauenques no van igualar el marcador. Ho feia la Berta Busquets amb un bon xut des de la dreta de l’atac. La mateixa Berta donava la volta al resultat a quaranta quatre segons del descans amb un revers dins l' àrea que feia entrar la bola a la porteria francesa per segon cop. Amb aquest 1 a 2 es va arribar a la mitja part. A la represa el Generali Hoquei Club Palau va millorar el seu control del partit i aconseguia l'1 a 3 als quatre minuts i mig al\ntransformar una falta directa l'Aina Florenza. Però aquest bon joc i el domini palauenc es va topar de nou amb la manca d’encert de cara a porteria. El quart gol del Generali Hoquei Club Palau no va arribar fins a dos minuts del final de l'encontre amb una rematada al primer pal de la Mariona Colomer. Amb aquest 1 a 4 va acabar el partit. Un marcador insuficient per mantenir el primer lloc al grup B per golaverage, que finalment ha estat pel Telecable, que va apallissar 3 a 14 al Merignac. Amb aquests resultats les semifinals de la Final Four, el proper 4 d'abril, seran Palau-Manlleu i Telecable-Benfica.\nClara victòria del Generali Hoquei Club Palau 7 a 1, en un partit gens fàcil davant el Garatge Plana Girona Club Hoquei\nPalau-Solità i Plegamans 15/2/2020\nTot i l’ampli marcador amb el que el Generali Hoquei Club Palau ha sumat els tres punts en el seu enfrontament davant el Garatge Plana Girona Club Hoquei, corresponent a la setzena jornada de l’OK Lliga Femenina, el partit ha estat molt exigent i la golejada no ha arribat fins els darrers minuts de l’encontre. I es que, tot i el domini en el joc palauenc, la llauna dels gols no es va poder obrir fins el minut disset i mig de la primera part quan la Laura Puigdueta va aprofitar un refús de la portera gironina per fer\nl’1 a 0. El segon gol el va aconseguir quatre minuts després la Paula Ferron al rematar una passada de la Vanessa García en una ràpida jugada d’atac. Amb aquest 2 a 0 es va arribar al descans després d’una primera part en la que el joc i les rematades del Generali Hoquei Club Palau no van tenir tot l’encert desitjat. A la represa el joc palauenc va millorar considerablement, però van caldre més de vuit minuts per fer pujar el 3 a 0 al marcador. El gol el feia la Laura Puigdueta aprofitant de nou un refús de la portera del Girona Club Hoquei. Però les gironines retallaven distàncies tres minuts i mig després amb un encertat xut de la Laura Vall. El 4 a 1 arribava amb la transformació d’un penal per part de la Vanessa García a deu minuts del final del partit. El cinquè gol pel Generali Hoquei Club Palau l’aconseguia la Laura Puigdueta aixecant la bola abans de la rematada en una excel·lent acció per darrera la porteria del Girona. I novament la Laura Puigdueta feia el 6 a 1 només un minut i mig després amb una bona rematada, i arrodonint així el seu pòquer de gols de la nit. El definitiu 7 a 1 el signava la Mariona Colomer a l’aprofitar un altre refús de la portera gironina. Així doncs, victòria ample però treballada de l’equip palauenc que li permet continuar una setmana més a només tres punt del lideratge en la classificació de l’OK Lliga Femenina.\nEl Generali Hoquei Club Palau assoleix la classificació per la Final Four de la Copa d’Europa després de guanyar amb claredat, 8 a 0, al SA Meringac\nPalau-Solità i Plegamans 8/2/2020 Ha estat un partit còmode pel General Hoquei Club Palau el corresponent a la cinquena jornada de la lligueta de la primera fase de la Copa d’Europa. El contundent marcador de 8 a 0 deixa palesa la superioritat esportiva de les palauenques respecte l’equip francès i dóna com a premi la classificació matemàtica a manca d’una jornada per disputar la Final Four. L’encontre davant les franceses no va tenir més història que la que va determinar l’efectivitat de cara a porteria per part de les jugadores del Generali Hoquei Club Palau. Una efectivitat que va començar als sis minuts i mig d’iniciar-se el partit amb un bon xut frontal de l’Aina Florenza, i que va continuar trenta segons després amb una rematada al segon pal de la Berta Busquets a una passada de la mateixa Aina Florenza. El 3 a 0 no va arribar fins el minut setze i mig, el va fer novament l’Aina Florenza a l’aprofitar un refús de la portera francesa. Un minut i mig més tard tornava a ser la Berta Busquets la que feia el quart gol amb un encertat xut frontal. I un minut després era la Vanessa García la que aprofitava una bona recuperació, i un bon contraatac, per fer el 5 a 0 amb el que es va arribar al descans. A la represa el monòleg ofensiu de les palauenques va continuar igual i el sisè gol del Generali Hoquei Club Palau l’aconseguia la Berta Busquets, el seu hat trick de la nit, als tres minuts d’iniciar-se la segona part al finalitzar amb èxit una internada per la dreta de l’atac. El 7 a 0 el va fer la Laura Puigdueta tres minuts després en una bona jugada per l’esquerra. I el definitiu 8 a 0 l’aconseguia la Paula Ferron en un rebot afortunat a manca d’un minut per acabar el partit.\nUna golejada que permet a l’equip palauenc recuperar la primera plaça al grup B d’aquesta Copa\nd’Europa pel golaverage general, i una victòria que assegura la presència del Generali Hoquei Club Palau a la Final Four d’aquesta Copa d’Europa que es disputarà el 4 i 5 d’abril.\nLa segona derrota de la temporada del Generali Hoquei Club Palau a l’OK Lliga Femenina arriba per 5 a 1 a la pista del Cerdanyola Club Hoquei\nCerdanyola del Vallès, 1/2/2020\nEl 5 a 1 final de l’encontre disputat pel Generali Hoquei Club Palau a la pista del Cerdanyola Club Hoquei en el partit de la quinzena jornada de l’OK Lliga Femenina no reflecteix de manera fidedigne els mèrits fets pels dos equips al llarg de l’enfrontament. Mentre que les palauenques no trobaven la manera de\ntransformar en gol les nombroses ocasions de les que van disposar, les cerdanyolenques van ser molt més\nefectives en els seus atacs. De fet, només van necessitar una primera acció de contraatac per avançar-se en el marcador. Ho feia la Daiana Silva als tres minuts d’iniciar-se el partit. Tot i el gol en contra, les palauenques van dominar el joc, però les ocasions no es transformaven i qui sí va marcar va ser el\nCerdanyola Club Hoquei a dos minuts i mig del descans amb una afortunada acció de la Joana Xicota. Amb aquest 2 a 0 es va arribar al descans. A la represa les cerdanyolenques van tornar a marcar en una acció individual de la Gemma Solé. Malgrat el desfavorable marcador de 3 a 0 el Generali Hoquei Club Palau va seguir empentant per mirar de donar la volta al resultat. Als vuit minuts d’aqueta segona part l’Aina Florenza aconseguia retallar diferències amb una bona jugada d’atac que va aconseguir finalitzar en gol. Les palauenques semblaven que podien capgirar l’encontre, però una desafortunada jugada va propiciar el 4 a 1 pel Cerdanyola als tretze minuts. Tot i aquest marcador tant desfavorable el Generali Hoquei Club Palau va continuar lluitant, però el que va arribar va ser el cinquè gol de les cerdanyolenques en una rematada alta de la Joana Xicota a cinc minuts del final. Un 5 a 1 definitiu que ni de bon tros reflecteix els mèrits fets per un i altre equip al partit. Una derrota a la pista d’un rival directe que, pel que sigui, últimament no se li dóna bé al Generali Hoquei Club Palau, i aquest encontre ha estat una bona mostra.\nEl Generali Hoquei Club Palau pateix la seva primera derrota a la Copa d'Europa Femenina d'enguany a l'encaixar un 4 a 0 a la pista del Telecable\nGijón. 25/1/2020. Era el segon enfrontament en només vuit dies entre el Generali Hoquei Club Palau i el Telecable, però aquest partit corresponent a la quarta jornada de la lligueta de la primera fase de la Copa d'Europa jugat a Astúries va tenir un desenllaç molt diferent al de l'OK Lliga disputat a Palau-solità i Plegamans fa una setmana. A Gijón, les palauenques han patit la derrota més contundent de la present temporada, 4 a 0, en un encontre en el que d'entrada van saber contrarestar la forta embranzida inicial de les asturianes, cosa que va fer que la primera part del partit fos molt igualada i s'arribés al descans amb empat a 0 al marcador. La segona part va començar amb la mateixa tònica fins que al minut vuit de la represa va arribar el primer gol del Telecable. El va fer la Maria Sanjurjo al transformar un rigorós penal per peus dins l’àrea palauenca quan el Generali Hoquei Club Palau es trobava en inferioritat numèrica per una targeta blava treta a l'Aina Florenza. L'equip palauenc no va encaixar gaire bé aquest marcador contrari, sobretot quan les asturianes\nvan fer el segon gol deu minuts després. Amb aquest 2 a 0 en contra el Generali Hoquei Club Palau va intentar reaccionar, però l’esgotament de les jugadores palauenques, va provocar que el Telecable fes dos gols més a les acaballes del partit. El 3 a 0 va arribar a quatre minuts del final i el definitiu 4 a 0 un minut i mig després. Aquest marcador suposa la primera derrota europea de les palauenques aquesta temporada, i només la segona comptat totes les competicions. Però malgrat aquest advers resultat el Generali Hoquei Club Palau manté intactes les seves opcions de classificar-se per disputar la Final Four, cosa que podria assolir matemàticament a la propera jornada d’aquesta lligueta de la primera fase de la Copa d'Europa.\nEl Generali Hoquei Club Palau enceta el 2020 amb una gran victòria, 3 a 1, davant el Telecable\nPalau-Solità i Plegamans, 18 de gener de 2020. Bona resposta del Generali Hoquei Club Palau a l'exigent partit que l’enfrontava a casa davant el Telecable corresponent a la darrera jornada de la primera volta de l'OK Lliga Femenina. Les palauenques van aconseguir la victòria per 3 a 1 en un encontre en el que van dominar de principi a fi i on el marcador podia haver estat molt més ampli. De fet el primer gol del Generali Hoquei Club Palau no va arribar fins a les acaballes de la primera part després de desaprofitar nombroses ocasions. I es que les palauenques van sortir a la pista amb molta intensitat, però això no es va començar a reflectir en el marcador fins a dos minuts del descans. Va ser la Berta Busquets, qui després de recuperar una bola en l' àrea pròpia, va creuar tota la pista per acabar marcant l' 1 a 0, resultat amb el que es va arribar al descans. A la represa, el segon gol va trigar menys en arribar. Va ser als tres minuts i mig quan l'Aina Florenza, després d'una bona pressió alta, recuperava una bola per acabar introduint-la a la porteria del Telecable. El 3 a 0 també va ser obra de l'Aina Florenza amb un xut frontal que va sorprendre a la portera asturiana als nou minuts d'aquesta segona part. El Telecable va aconseguir el seu gol tres minuts després en una encertada rematada de la Maria Sanjurjo. El marcador ja no es va moure més i el partit va acabar amb aquesta merescuda victòria del Generali Hoquei Club Palau per 3 gols a 1. Marcador curt pels mèrits, ocasions i domini de les palauenques davant l'equip asturià, al qual es tornarà a enfrontar en una setmana, en aquest cas en competició europea.\nCòmode victòria del Generali Hoquei Club Palau, 5 a 2, davant el Club Patín Las Rozas en el partit avançat de la catorzena jornada de l'OK Lliga Femenina\nPalau-Solità i Plegamans 22/12/2019 El Generali Hoquei Club Palau ha començat la segona volta de l'OK Lliga Femenina abans d'hora i guanyant 5 a 2 al Club Patín Las Rozas, en un partit en el que les palauenques van dominar el joc des del\nprimer moment. El primer gol pel Generali Hoquei Club Palau va arribar als nou minuts i mig de l'inici de l'encontre amb una encertada rematada de la Paula Ferron després d'una bona recuperació de la Mariona Colomer. El 2 a 0 va ser a tres minuts i mig del descans obra de la Berta Busquets finalitzant en gol una excel·lent jugada individual per la dreta de l'atac. Amb aquest marcador va acabar la primera part. La segona va començar molt bé pels interessos palauencs al marcar l'Aina Florenza amb un encertat xut de mitja distància quan només es portaven jugats vuitanta segons des de la represa. Però el Club Patín Las Rozas escurçava diferències amb una rematada afortunada de la Giulia Galeassi als tretze minuts d'aquesta segona part. A vuit minuts del final l'Aina Florenza feia el 4 a 1 rematant en curt un refús després d'una contra. I només trenta segons després, la Laura Puigdueta marcava el cinquè pel Generali Hoquei Club Palau amb una jugada per darrere de la porteria madrilenya. El segon gol pel Club Patín Las Rozas va arribar a un minut i mig del final amb una altra jugada plena de fortuna, en aquest cas de l'Elena Wally. Al final, victòria clara 5 a 2 per a les palauenques, però amb una diferència de gols curta pels mèrits i ocasions tingudes al llarg del partit, i que permet al Generali Hoquei Club Palau acabar l’any 2019 com a líders a l’OK Lliga Femenina.\nBona victòria del Generali Hoquei Club Palau, 1 a 3, a la sempre difícil pista del Club Patí Vila-sana\nNo era un desplaçament fàcil el que tenia el Generali Hoquei Club Palau a la dotzena jornada de l’OK Lliga Femenina, però les palauenques van disputar un bon partit i es van endur els tres punts, tot i que va ser el\nClub Patí Vila-sana qui es va avançar en el marcador als quatre minuts de l'inici després d'una bona acció individual de la Victòria Porta. Però l' equip palauenc va saber reaccionar i li va donar la volta al resultat,\nprimer amb un rematada frontal de l'Aina Florenza a sis minuts del final del primer temps, i després amb un toc de la Mariona Colomer, un minut més tard, que desviava un xut des de mitja pista de la Vanessa García. Amb aquest 1 a 2 es va arribar al descans després d'una primera part en la que el Generali Hoquei Club Palau va anar de menys a més en el control del partit. Aquest control el va mantenir durant tota la segona part encara que això no es va poder traduir en gols, malgrat tenir-ne bones ocasions com, per exemple, dues faltes directes al tram final. El tercer gol per les palauenques va arribar al darrer segon de partit. El va fer la Laura Puigdueta a porta buida a l'aprofitar que les lleidatanes van plantejar un darrer atac sense portera. Al final, victòria merescuda del Generali Hoquei Club Palau 1 a 3, en un partit més intens per la igualtat al marcador que per la igualtat a la pista on les palauenques van saber imposar el seu joc.\nLa falta d’encert de cara a gol fa que el Generali Hoquei Club Palau no passi de l’empat a 1 davant el Club Patí Voltregà\nPalau-Solità i Plegamans 14/12/2019. L’empat a 1 final del partit que el Generali Hoquei Club Palau va disputar davant el Club Patí Voltregà no reflecteix l’ampli domini que les alauenques van desplegar a la pista del pavelló Maria Víctor durant l’encontre de l’onzena jornada de l’OK Lliga Femenina. El partit, però, va començar molt bé per a les locals que al minut i mig aconseguien avançar-se en el marcador amb un gol de l’Aina Florenza, que rematava amb encert una bola refusada per la portera osonenca. Però aquesta llauna dels gols que es va aconseguir obrir ben aviat, també aviat es va tancar i es va arribar al descans amb aquest 1 a 0. A la represa el control del joc per part del Generali Hoquei Club Palau encara va ser més intens, però totes les accions atacants acabaven desfent-se davant la tancada defensa del Club Patí Voltregà, l’encert de la seva portera, els pals o la manca de punteria i encert en la rematada final de les palauenques. Qui sí van aconseguir marcar van ser les de Sant Hipòlit al transformar l’Aina Arxé un penal al minut setze i mig d’aquesta segona part. Aquest empat a 1 ja no es va moure tot i el frenètic final de partit que podia haver decantat la victòria cap a qualsevol dels dos equips. Tot va començar a dos minuts i mig d’acabar-se l’encontre quan l’àrbitre va mostrar una rigorosa targeta blava a la Paula Ferron. La Laura Vicente va aturar la falta directe llençada pel Club Patí Voltregà, però el Generali Hoquei Club Palau va haver de jugar amb només tres jugadores de pista. Les osonenques, incapaces de fer valer la seva superioritat numèrica, van cometre la seva desena falta mig minut després. La Vanessa Garcia no va encertar a transformar la corresponent falta directa, i a només un minut del final ara era una jugadora del Club Patí Voltregà la que veia la targeta blava, però novament la manca d’encert des dels 7’40 metres, en aquest cas de la Laura Puigdueta, deixava\ninamovible aquest 1 a 1 final. Final d’infart en que el es va passar de poder perdre tres punts, a poder guanyar-ne tres, per a finalment sumar-ne un. Un punt que, malgrat tot, permet a les palauenques seguir liderant la classificació de l’OK Lliga Femenina després d’onze jornades disputades.\nEl Generali Hoquei Club Palau manté el lideratge del grup B de la Copa d’Europa després de derrotar 5 a 1 al US Coutras\nPalau-Solità i Plegamans, 7/12/2019 El Generali Hoquei Club Palau va saber refermar la seva superioritat esportiva davant l’equip francès del\nUS Coutras amb una clara victòria per 5 gols a 1 en la tercera jornada de la primera fase de la Copa d’Europa Femenina d’hoquei patins. De fet el partit es va posar molt de cara per a les palauenques amb dos gols en els primers minuts. L’Aina Florenza obria el marcador als trenta-sis segons de joc amb una rematada en curt al primer pal. I la mateixa Aina feia el 2 a 0 als quatre minuts i mig al finalitzar en gol una contra feta entre ella i la Mariona Colomer. Però aquest bon inici es va veure enterbolit pel gol de les franceses que va arribar quatre minuts després a l’aprofitar una de les accions de contraatac de les que van gaudir durant l’encontre. El 3 a 1, tot i el domini palauenc, no va arribar fins a poc més de sis minuts de la fi de la primera part, obra novament de l’Aina Florenza, que aconseguia així el seu hat trick de la nit, rematant una jugada ràpida d’atac feta amb la Laura Puigdueta. Amb aquest marcador es va arribar al descans. A la represa els gols van trigar en arribar malgrat les nombroses ocasions de les que va disposar el Generali Hoquei Club Palau. El 4 a 1 el va fer la Laura Puigdueta, als dotze minuts d’aquesta segona part, al desviar un xut de la Mariona Colomer fet des de mitja pista. I el definitiu 5 a 1 el va transformar la pròpia Mariona amb una bona jugada personal per darrera de la porteria del US Coutras. Al final, clara i merescuda victòria palauenca que fa que el Generali Hoquei Club Palau lideri el grup B de la Copa d’Europa un cop acabada la primera volta de la lligueta, en la primera fase de la competició, amb un immillorable bagatge de tres victòries en tres partits.\nLa primera derrota de la temporada del Generali Hoquei Club Palau arriba a la pista del CP Manlleu per un ajustat 2 a 1\nManlleu, 30/11/2019 La bona ratxa del Generali Hoquei Club Palau de nou victòries consecutives a l’OK Lliga Femenina en aquesta temporada s’ha acabat en la desena jornada al perdre per la mínima, 2 a 1, a la pista del Club Patí Manlleu. Una primera derrota que ha arribat en un encontre que va ser molt igualat des del primer minut fins l’últim, i que finalment es va decantar per les osonenques per l’excés d’imprecisions de lespalauenques en el global del partit. Tanta va ser aquesta igualtat que el primer gol de l’encontre no va arribar fins a les acaballes de la primera part. El va fer el Club Patí Manlleu, a menys de dos minuts de la fi de la primera part, en una rematada afortunada de la Nara López després d’un atac ràpid de les osonenques. Amb aquest 1 a 0 es va arribar al descans. A la represa el joc va continuar igualat i no va ser fins el minut dinou d’aquesta segona part que el General Hoquei Club Palau no va aconseguir empatar a 1. Ho va fer la Mariona Colomer amb un bon xut des de la dreta de l’atac. L’alegria de l’empat no va durar gaire per les palauenques perquè només tres minuts després, i quan quedaven tan sols tres per acabar el partit, l’Ona Castellví aconseguia el segon gol pel Club Patí Manlleu i posava el que ja seria definitiu 2 a 1 en el marcador. Un resultat ajustat que significa la primera derrota de la temporada pel Generali Hoquei Club Palau en un partit en el que no va saber mostrar la seva millor versió, però que no li fa perdre el primer lloc de la classificació a l’OK Lliga Femenina.\nEl Generali Hoquei Club Palau derrota amb claredat al SA Merignac, 1 a 9, en la segona jornada de la fase de grups de la Copa d'Europa\nMérignac. França. 23/11/2019\nContundent resultat el tret pel Generali Hoquei Club Palau en el seu primer desplaçament a terres franceses en aquesta nova versió de la Copa d`Europa Femenina d' hoquei patins. L'1 a 9 final posa de manifest la superioritat en el joc de l'equip palauenc, tot i que el primer gol no el va aconseguir fins el\nminut nou i mig de partit al rematar la Laura Puigdueta amb encert davant la porteria rival. I com està sent habitual últimament, el segon gol va arribar ben ràpid, només un minut després, amb un bon xut des de l'esquerra de l'atac novament de la Laura Puigdueta. Però tot i el domini del Generali Hoquei Club\nPalau, el SA Merignac aconseguia fer alguna contra ràpida perillosa i en una d' aquestes les franceses van fer el seu gol només trenta segons després del 2 a 0. L'1 a 3 l’aconseguia la Vanessa García amb un potent xut des de l' esquerra. Amb aquest resultat es va arribar al descans. A la represa les palauenques van començar amb un major control del partit i fruit d' això va arribar el quart gol en una embarbussada rematada de l'Aina Florenza quan tan sòls s’havia jugat un minut i mig. L'1 a 5 el va fer un minut més tard la Paula Ferron, que va tornar a marcar trenta segons després el sisè per les palauenques. Una Paula Ferron que aconseguia també l'1 a 7, i el seu hat trick particular, als deu minuts d'aquest segon període a l'aprofitar al segon pal un refús. Només van caldre tres minuts més perquè la Berta Busquets aconseguís l'1 a 8 amb una rematada des de la frontal de l'àrea. I el definitiu 1 a 9 el va posar la Carla Fontdeglòria al desviar a gol un xut de la Vanessa García. Un resultat ample que deixa al Generali Hoquei Club Palau, després de dues jornades, com a líder del grup B a la fase de lligueta de la Copa d'Europa Femenina.\nEl Generali Hoquei Club Palau continua liderant l’OK Lliga Femenina a l’imposar-se amb claredat, 6 a 1, davant el Club Patí Vilanova\nPalau-Solità i Pegamans, 20/11/2019 Un Generali Hoquei Club Palau molt superior en el joc va sumar tres punts més al guanyar 6 a 1 al Club Patí Vilanova en el partit avançat de la novena jornada de l’OK lliga Femenina. Tot i la clara victòria, els gols van trigar en arribar i es va repetir la tònica habitual dels darrers encontres: sortida intensa amb clares ocasions que no es transformen, però en el moment que s’obre la llauna dels gols cauen un parell de manera molt ràpida. En aquest cas no va ser fins el minut deu de partit que l’1 a 0 no va pujar al marcador. Ho va aconseguir la Carla Fontdeglòria que, aprofitant una pilota morta dins l’àrea vilanovina, va saber superar la portera per marcar el primer gol per les palauenques. I el segon va arribar només trenta-cinc segons desprès. El va fer la Berta Busquets sorprenent a la defensa amb un xut des de la dreta de l’atac. El 3 a 0 el va posar la Laura Puigdueta a dos minuts del descans amb una excel·lent acció tècnica. Amb aquest marcador es va arribar a la mitja part. A la represa el domini del Generali Hoquei Club Palau va continuar encara més ferm i quan només es portava un minut i mig la Paula Ferron feia el 4 a 0 al rematar amb encert al segon pal una bona passada de la Berta Busquets. El 5 a 0 l’aconseguia la Laura Puigdueta als nou minuts i mig d’aquesta segona part en una bona internada pel centre de l’atac. Amb aquest clar marcador favorable a l’equip palauenc el partit es va trencar, moment que va aprofitar el Club Patí Vilanova per fer el seu gol. Va ser al minut divuit gràcies a un xut creuat de l’Alba Ambrós. Però el Generali Hoquei Club Palau va continuar tenint nombroses ocasions fruit del seu domini i així va arribar el sisè. El va transformar l’Aina Florenza al rematar a gol una gran assistència de la Mariona Colomer. Amb aquest 6 a 1 es va arribar al final del partit. Un marcador que reflecteix el millor joc de les palauenques davant les seves rivals i una victòria que dóna tres punts més al Generali Hoquei Club Palau per seguir liderant la classificació de l’OK Lliga Femenina, una competició en la que les palauenques porten ple de\nvictòries aquesta temporada i ple de victòries a casa des de fa un any i mig..\nEl Generali Hoquei Club Palau suma una nova victòria, 0 a 4, en la seva visita a la pista del Patí Hoquei Club Sant Cugat\nSant Cugat del Vallès, 16/11/2019\nEl Generali Hoquei Club Palau continua amb el seu idil·li guanyador d’aquesta temporada a l’OK Lliga Femenina i suma una nova victòria, la vuitena en vuit jornades. Les palauenques han guanyat 0 a 4 a la pista del Patí Hoquei Club Sant Cugat en un partit que va ser més ajustat del que indica el clar marcador.\nL’encontre va començar molt bé pel Generali Hoquei Club Palau que, amb un inici ben intens, va aconseguir avançar-se ràpid. Als quatre minuts la Carla Fontdeglòria tocava en alçada un xut llunyà de la Berta Busquets per introduir la bola a la porteria santcugatenca i posar així el 0-1 al marcador. El 0 a 2 el feia un minut i mig després la Berta Busquets amb una gran jugada personal, finalitzada amb un revers, que li permetia batre la portera del Patí Club Hoquei Sant Cugat. El marcador ja no es va moure més en aquesta primera part on les palauenques no van poder imposar el control del partit de manera clara. Però a la segona part el Generali Hoquei Club Palau va sortir millor i va controlar més el joc, tot i que els gols no van arribar fins el tram final de l’encontre. El 0 a 3 el va aconseguir la Laura Puigdueta, a sis minuts del final, a l’aprofitar l’equip palauenc una superioritat numèrica de quatre minuts fruit de dues targetes blaves vistes per l’entrenador del Sant Cugat, Beto Borregán, al protestar de manera exagerada una decisió arbitral. El definitiu 0 a 4 el va fer la Paula Ferron dos minuts després en un teva meva amb la Laura Puigdueta en una bona jugada de contraatac. Una victòria ben treballada pel Generali Hoquei Club Palau per seguir en el lideratge de la classificació de l’OK Lliga Femenina i continuar com a únic equip de la competició que ha sumat tots els punts possibles després de vuit jornades.\nEl Generali Hoquei Club Palau guanya 2 a 0 davant el Club Hoquei Patins Bigues i Riells en un partit molt intens\nPalau-Solità i Plegamans 9/11/2019. El Generali Hoquei Club Palau continua amb la seva imbatibilitat i guanya el setè partit de la temporada de l’OK Lliga Femenina. La victòria 2 a 0 davant el Club Hoquei Patins Bigues i Riells és un marcador curt pels mèrits fets per les palauenques. El Generali Hoquei Club Palau va iniciar l’encontre amb molta intensitat i tot i el clar domini dels primers quinze minuts, que no permetia a les de Bigues i Riells sortir de la seva pista, les nombroses ocasions palauenques topaven amb la tancada defensa visitant i, sense trobar\nla manera d’obrir la llauna dels gols, es va arribar al descans amb empat a zero. A la represa la tònica no va ser diferent i no va ser fins el minut onze d’aquesta segona part que no es va aconseguir el primer gol. El feia l’Aina Florenza d’un potent xut que, després de tocar el travesser, acabava entrant a la porteria del Club Hoquei Patins Bigues i Riells. Aquest curt 1 a 0 es va mantenir fins l’últim minut, en concret fins a falta de vint-i-tres segons, quan novament l’Aina Florenza aconseguia el segon gol al recuperar una bola en una bona pressió alta i xutar amb la portera desplaçada de lloc, donat que les de Bigues i Riells volia canviar-la per acabar el partit amb cinc jugadores de camp. Amb aquest 2 a 0 final el Generali Hoquei Club\nPalau aconsegueix una merescuda victòria en un partit molt intens i suma així tres punts més per\ncontinuar liderant la classificació de l’OK Lliga Femenina, on les palauenques es mantenen com a únic equip que compte els partits per victòries.\nEl Generali Hoquei Club Palau es col·loca líder a l’OK Lliga Femenina després de la contundent victòria, 7 a 2, davant el Club Patín Cuencas Mineras\nPalau-Solità i Plegamans, 3/11/2019. El Generali Hoquei Club Palau ha assolit un ple de victòries en un cap de setmana de doble enfrontament a casa amb equips asturians que el col·loca líder a la classificació. Després de la victòria de dissabte 5 a 1 davant l’Asturhockey, diumenge aconseguia derrotar 7 a 2 al Club Patín Cuencas Mineras en el partit ajornat de la quarta jornada de l’OK Lliga Femenina. Els primers gols palauencs van arribar en els primers minuts de partit. L’1 a 0 el feia la Carla Fontdeglòria als quatre minuts i mig a l’aprofitar un refús de la portera asturiana. Disset segons després era l’Aina Florenza la que aprofitava un nou refús de la portera,\nen aquest cas a un xut propi. I dos minuts i mig més tard, la mateixa Aina aconseguia el 3 a 0 al rematar, després d’un gran control, una bona passada de la Vanessa García. Les asturianes feien el seu primer gol als catorze minuts i mig obra de l’Alba Garrote. Amb aquest 3 a 1 es va arribar al descans. A la represa\ntambé van arribar aviat els gols palauencs. Als dos i mig l’Aina Florenza feia el 4 a 1 després d’un teva meva amb la Vanessa García. I dotze segons després, novament l’Aina feia el seu quart gol al finalitzar una ràpida jugada d’atac elaborada amb la Paula Ferron. El 6 a 1 se’l feia en pròpia porta l’Alba Garrote en una jugada de la Laura Puigdueta per darrera de la porteria asturiana quatre minuts després. El 7 a 1 l’aconseguia la Carla Fontdeglòria en una bona rematada als catorze minuts i mig d’aquesta segona part. I el segon gol del Club Patín Cuencas Mineras el transformava de falta directa la Milagros Puig a nou minuts del final. El marcador ja no es va moure més i aquest 7 a 2 va ser el resultat definitiu d’un partit en el que el Generali Hoquei Club Palau es va mostrar molt superior al seu rival tot i passar per diferents fases de joc. Una bona victòria, la sisena en sis jornades, l’únic equip de l’OK Lliga Femenina en aconseguir-ho en aquest inici de temporada, que col·loca l’equip palauenc líder de la classificació.\nEl Generali Hoquei Club Palau s’imposa 5 a 1 a l’Areces Ecopilas Pavitek Asturhockey\nPalau-Solità i Plegamans, 2/11/2019 El Generali Hoquei Club Palau aconsegueix una victòria clara, 5 a 1, davant el recent ascendit equip asturià de l’Areces Asturhockey en la sisena jornada de l’OK Lliga Femenina. Va costar una mica obrir la llauna dels gols i així reflectir en el marcador la superioritat en el joc de l’equip palauenc. Això sí, un cop oberta la llauna els tres primers gols van arribar en només un minut i mig. El primer va ser als vuit i mig de\nl’encontre gràcies a un bon xut des de mitja pista de la Berta Busquets. El 2 a 0 va arribar només mig minut després. En aquest cas va ser l’Aina Florenza qui l’aconseguia amb un xut frontal des de mitja distància. I tan sols un minut després la Vanessa García posava el 3 a 0 a l’aprofitar el refús de la portera asturiana al penal que ella mateixa havia llençat prèviament. Aquest bon tram de la primera part l’arrodonia la Carla Fontdeglòria fent el 4 a 0 a deu minuts del descans al rematar una bona acció de la Berta Busquets. Amb aquest resultat es va arribar a la mitja part. El segon temps va ser força imprecís pel Generali Hoquei Club Palau, que tot i tenir el domini del joc no va acabar-ho de concretar amb gols. De fet va ser l’Asturhockey qui va marcar el seu gol als nou minuts d’aquesta segona part. I no va ser fins a arribar a tres del final del partit que l’Aina Florenza aconseguia el 5 a 1 definitiu amb una bona finalització d’una jugada pròpia feta per l’esquerra de l’atac palauenc. Al final, bona victòria del Generali Hoquei Club Palau que, malgrat les imprecisions, va saber imposar el seu major domini a la pista.\nEl Generali Hoquei Club Palau s’estrena en la Copa d’Europa d’aquesta temporada amb una brillant victòria, 5 a 1, en un intens partit davant el Telecable\nPalau-Solità i Plegamans, 26/10/2019\nUn pavelló /aria Víctor ple de públic ha estat l’escenari de l’estrena del Generali Hoquei Club Palau en el nou format de la Female League Cup i el testimoni d’una gran victòria en el primer partit de la lligueta de la fase de grups. Tot i el clar resultat final 5 a 1 davant el Telecable de Gijón, el partit va començar amb un bon ensurt per a les palauenques donat que en la primera jugada, quan només s’havien disputat onze segons, les asturianes s’avançaven en el marcador com a conseqüència d’una greu badada defensiva del Generali Hoquei Club Palau. Però les palauenques van saber reaccionar amb rapidesa i en només tres minuts van poder donar la volta al resultat gràcies a dos gols de la Laura Puigdueta. El primer al transformar una falta directa i el segon a l’aprofitar un refús de la portera asturiana. Amb aquest 2 a 1 es va arribar al descans després d’una primera part molt intensa i força igualada, tot i que les palauenques van tenir una mica més de control del joc que el Telecable. A la represa va ser el Generali Hoquei Club Palau qui va aprofitar la primera jugada per fer un gol. Als quatre segons la Berta Busquets, amb un bon xut des de mitja pista, feia el 3 a 1 i sorprenia, en aquest cas, a les asturianes. Aquest marcador va servir per a que les palauenques prenguessin el control del partit durant els primers deu minuts d’aquesta segona part. Un domini que es va traduir en dos gols més. El primer, als cinc minuts i mig, de la Laura Puigdueta al rematar una molt bona jugada de la Berta Busquets per posar el 4 a 1, i fer el seu hat trick particular. I el segon va arribar cinc minuts després, al transformar l’Aina Florenza la falta directa conseqüència de la desena falta del Telecable. Amb aquest 5 a 1 es va arribar al final del partit tot i tenir tots dos equips bones ocasions per modificar el marcador, però les bones accions de totes dues porteres ho va impedir. Al final, una més que merescuda victòria del Generali Hoquei Club Palau en un gran partit d’hoquei patins, que fa que les palauenques sumin els tres punts en aquest primer encontre de la lligueta i així encapçalin el grup B en aquest nou format de la Copa d’Europa.\nEl Generali Hoquei Club Palau assoleix un resultat contundent a Alcobendas, 1 a 8, davant el Club Patín Las Rozas\nAlcobendas, 20 d'octubre de 2019.\nEl Poliesportiu José Caballero d’Alcobendas ha estat l’escenari en el que el Generali Hoquei Club Palau ha aconseguit la quarta victòria consecutiva a l’OK Lliga Femenina d’aquesta temporada. El partit era el\ncorresponent a la primera jornada de competició ajornat en el seu moment i que no s’ha disputat a la pista habitual del Club Patín Las Rozas per inclemències meteorològiques. Un encontre que va finalitzar amb un contundent resultat d’1 gol a 8. El marcador es va obrir aviat. Als tres minuts i mig la Laura Puigdueta feia el primer gol després d’una bona jugada personal. Als vuit, la Vanessa Garcia posava el 0 a\n2 al transformar un penal. Fins els disset minuts d’aquesta primera part no va arribar el 0 a 3, obra de la Berta Busquets que rematava a mitja alçada una bola passada per la Carla Fontdeglòria. El Club Patín Las Rozas aconseguia el seu únic gol a quatre minuts del descans al transformar la Giulianna Galeassi un penal. Però el Generali Hoquei Club Palau tornava a ampliar l’avantatge a tres minuts del final de la primera part gràcies a una forta rematada de la Carla Fontdeglòria des de l’esquerra de l’atac. Amb aquest 1 a 4 es va arribar a la mitja part. A la represa, a les palauenques li va costar una mica agafar de nou el ritme del partit, i no va ser fins al minut deu que la Laura Puigdueta no va posar l’1 a 5 al marcador al finalitzar amb èxit una bona acció de la Berta Busquets. Només dos minuts després la Mariona Colomer feia l’1 a 6 amb un xut frontal ben col·locat. El setè gol pel Generali Hoquei Club Palau l’aconseguia la Carla Fontdeglòria al rematar una jugada de la Laura Puigdueta per darrera de la porteria madrilenya. I el definitiu 1 a 8 era obra novament de la Carla Fontdeglòria, que feia així el seu hat trick particular en una ràpida jugada d’atac. Al final un resultat contundent que posa de relleu la superioritat del joc palauenc sobre la pista, a més de suposar un doble ple de victòries: se sumen els sis punts possibles en aquest desplaçament a Madrid, i se sumen quatre victòries en quatre partits a l’OK Lliga Femenina.\nEl Generali Hoquei Club Palau guanya amb claredat, 1 a 5, en la seu desplaçament a Alcorcón\nAlcorcón. 19/10/2019. El Generali Hoquei Club Palau resol bé el seu partit de la cinquena jornada de l’OK Lliga Femenina a la pista del Club Patín Alcorcón i suma els tres punts al derrotar a l’equip madrileny per 1 gol a 5. Les palauenques van poder avançar-se en el marcador aviat. Ho va fer la Carla Fontdeglòria als sis minuts d’iniciar-se l’encontre al rematar a gol una jugada de picardia en la que es va treure amb rapidesa una falta a mitja pista. Dos minuts després la Laura Puigdueta aconseguia el 0 a 2 a l’engaltar amb encert un refús de la portera local. Quan semblava que el domini del Generali Hoquei Club Palau mica en mica s’anava consolidant, el Club Patín Alcorcón va escurçar diferències a cinc minuts i mig de la fi de la primera part al rematar amb fortuna Anna Carranza una embolicada acció davant la portera palauenca. Amb aquest 1 a 2 es va arribar al descans. La segona part, que va començar amb certa igualtat, es va posar ràpidament a favor del Generali Hoquei Club Palau amb una rauxa d’efectivitat de l’Aina Florenza, que va aconseguir marcar tres gols en només dos minuts. El primer arribava als tres de la represa al rematar al segon pal una bona jugada personal de la Berta Busquets. El segon l’aconseguia dos minuts després a l’aprofitar un refús de la portera madrilenya. I el hat trick personal el feia, només deu segons més tard, en un contraatac fruit d’una recuperació a mitja pista. Aquest 1 a 5 ja no es va moure al marcador tot i les ocasions tingudes per les paluenques davant d’un Club Patín Alcorcón ja més obert en defensa i que també va tenir les seves opcions d’escurçar diferències, com un penal fallat per la Marina Monge. Al final, un resultat clar i ben treballat que dóna al Generali Hoquei Club Palau la tercera victòria en tres partits en aquest inici de temporada a l’OK Lliga Femenina.\nEl Generali Hoquei Club Palau s’emporta els tres punts en la seva visita a la pista del Garatge Plana Girona Club Hoquei\n5/10/2019 Girona. Merescuda victòria, però molt treballada, l’aconseguida pel Generali Hoquei Club Palau a Girona en el partit corresponent a la tercera jornada de l’OK Lliga Femenina. Les palauenques es van imposar per 0 a 2 en un encontre que van dominar clarament però en el que els gols no van arribar fins als últims minuts. La clara superioritat del Generali Hoquei Club Palau mostrada a la pista es va topar amb una defensa molt tancada de les gironines que va fer que tot i les moltíssimes ocasions s’arribés al descans amb empat a 0 al marcador. A la represa les coses no van ser diferents. Les palauenques continuaven amb el seu domini i amb les constants ocasions de gol, que la portera i l’atapeïda defensa del Girona s’encarregaven de desbaratar. No va ser fins el minut quaranta de partit, quan quedaven poc més de deu minuts per acabar aquesta segona part, que la Carla Fontdeglòria aconseguia, per fi, introduir la bola dins la porteria gironina al rematar una bola solta dins l’àrea. Aquest gol va fer que el Girona obrís la seva defensa per tal de buscar l’empat i això va facilitar el joc del Generali Hoquei Club Palau que va anotar de nou a falta d’un minut i mig per acabar l’encontre gràcies a una bona rematada de la Mariona Colomer. Al final victòria palauenca més que merescuda per 0 a 2, la segona en dos partits, davant d’un equip que coliderava la classificació després d’haver guanyat a les dues primeres jornades de l’OK Lliga Femenina.\nEl Generali Hoquei Club Palau s’estrena a l’OK Lliga d’aquesta temporada amb victòria, 4 a 1, davant el Cerdanyola Club Hoquei\n28/9/2019 Bona victòria l’aconseguida pel Generali Hoquei Club Palau al pavelló Maria Víctor en el que ha estat l’estrena de l’equip palauenc en la nova temporada de l’OK Lliga Femenina. El partit, corresponent a la segona jornada de competició, enfrontava a les palauenques amb el Cerdanyola Club Hoquei que poc va poder fer davant el domini local. Una victòria per 4 a 1 del Generali Hoquei Club Palau que es va\nfonamentar en una molt bona primera part. Les palauenques s’avançaven en el marcador als dos minuts i mig d ‘iniciar-se l’encontre gràcies a un bon xut des de l’esquerra de l’atac de la Carla Fontdeglòria.\nTambé d’un bon xut, aquesta vegada frontal i llunyà, la Berta Busquets aconseguia el 2 a 0 als sis minuts i mig d’aquesta primera part. Cinc minuts després la Carla Fontdeglòria feia el 3 a 0 després de rematar una molt bona jugada personal per darrera de la porteria cerdanyolenca. I amb aquest resultat es va arribar al descans. A la represa la Carla Fontdeglòria aconseguia el seu hat trick particular i el quart gol pel Generali Hoquei Club Palau als sis minuts d’aquesta segona part al transformar el llançament d’un penal. El gol del Cerdanyola Club Hoquei el feia la Laia Pera als nou minuts i mig d’aquesta segona meitat. Un 4 a 1 que ja no es va moure tot i les ocasions que van tenir tots dos equips en els últims minuts de partit que totes dues porteres van saber desbaratar. Al final una molt bona victòria que permet a les palauenques començar la defensa del títol de l’OK Lliga aconseguit la temporada passada amb la suma dels tres punts en joc.\nCampiones de lliga. Consulta crònica i detalls aquí\nL'equip femení Ok LLiga que va guanyar la lliga 2018-2019\nClara victòria, 1 a 6, i gran joc del Generali Hoquei Club Palau a la pista del CP Vilanova\nEl penúltim partit de la temporada de l’OK Lliga Femenina ha deixat clar que el Generali Hoquei Club Palau arriba al decisiu partit de la darrera jornada en un gran moment de joc i de forma. La visita de les palauenques a la pista del CP Vilanova es va saldar amb una brillant victòria per 1 a 6 fruit del bon treball fet davant l’agressiu plantejament proposat per les vilanovines. El marcador el va obrir el Generali Hoquei Club Palau als set minuts i mig de la primera part amb un gol de la Laura Puigdueta després d’un contraatac portat stick a stick amb l’Aina Florenza. El 0 a 2 el transformava la Vanessa García set minuts després amb un bon xut des del lateral esquerre de l’atac. Amb aquest marcador, curt si es tenen en compte les nombroses ocasions de les que va gaudir l’equip palauenc, es va arribar al descans. A la represa el domini i el bon joc del Generali Hoquei Club Palau va seguir sent la tònica habitual i com a conseqüència d’això van anar arribant els gols. El 0 a 3 el feia l’Aina Florenza als cinc minuts de la segona part al culminar en gol una espectacular jugada personal en la que va creuar tota la pista. La mateixa Aina\nFlorenza aconseguia el 0 a 4 cinc minuts després, en aquest cas rematant excel·lentment una passada de la Berta Busquets. El cinquè gol per a les palauenques va arribar a tres minuts d’acabar l’encontre quan l’Aina Serra va rematar una bona assistència de la Laura Puigdueta. Una acció que es va tornar a repetir, amb les mateixes protagonistes, dos minuts desprès en el 0 a 6. I quan semblava que el partit acabaria amb aquest resultat, el CP Vilanova aconseguia fer el seu gol en la darrera jugada, a quatre segons del final de l’encontre, obra de la Paula García. Al final 1 a 6, un marcador que deixa molt bones sensacions de cara a afrontar l’últim i decisiu partit de lliga a casa davant el CP Manlleu.\nEl Generali Hoquei Club Palau guanya amb claredat al Citylift Girona CH, 9 a 2, i el campió de l’OK Lliga Femenina es decidirà a Palau-solità i Plegamans el dissabte 25 de maig\nEl Generali Hoquei Club Palau fa els deures i derrota amb solvència al Citylift Hoquei Club, 9 a 2, en la vint-i-quatrena jornada de l’OK Lliga Femenina. Així doncs, el títol de lliga d’aquesta temporada es decidirà en el partit de la darrera jornada que es disputarà a Palau-solità i Plegamans entre les palauenques i el Club Patí Manlleu. Pel que fa al partit disputat davant les gironines, al Generali Hoquei Club Palau li va costar\nentrar a l’encontre, però tot i això va aconseguir avançar-se en el marcador gràcies al gol de la Laura Puigdueta als sis minuts d’iniciar-se el partit. L’equip palauenc va anar entrant mica en mica al matx i el 2 a 0 va arribar als dotze minuts gràcies a l’encert en una rematada de la Berta Busquets després d’un refús defensiu de les gironines. Però quatre minuts després el Citylift Girona aconseguia escurçar diferències gràcies al gol de la Laura Vall que posava el 2 a 1 al marcador. L’Aina Florenza feia el 3 a 1 a quatre minuts del descans, al que es va arribar amb aquest resultat. A la represa el Generali Hoquei Club Palau va sortir a la pista mot endollat, i fruit d’això van arribar tres gols en cinc minuts. El primer, el 4 a 1, gràcies a un bon xut a l’escaire de la Laura Puigdueta als dos minuts de l’inici de la segona part. El 5 a 1 va arribar migminut de sprés quan l’Aina Florenza va finalitzar una jugada stick a stick amb la Carla Fontdeglòria, qui va fer el 6 a 1 dos minuts i mig després al rematar una bona jugada de la Laura Puigdueta. La mateixa Carla Fontdeglòria aconseguia el 7 a 1 quatre minuts més tard amb un bon xut exterior. A cinc minuts del final la Mariona Colomer transformava el 8 a 1 al finalitzar amb èxit una bona acció d’atac de l’Ester Nadal. I tot i que el Citylift Girona va fer el seu segon gol un minut després obra de la Xantal Piqué, el definitiu 9 a 2 l’aconseguia l’Ester Nadal al rematar una jugada de contraatac a menys d’un minut d’acabar el partit. Un resultat que serveix per sumar tres punts fonamentals que fan que, passi el que passi a la penúltima jornada de lliga, el títol de campiones s’haurà de decidir a la darrera jornada en un cara a cara, més que intens, entre el Generali Hoquei Club Palau i el Club Patí Manlleu.\nEl Generali Hoquei Club Palau s’imposa amb contundència, 0 a 7, a la pista del CHP Bigues i Riells\nBigues i Riells 4 de maig de 2019.\nClara victòria del Generali Hoquei Club Palau en la seva visita a la pista del Club d’Hoquei Patins Bigues i Riells que deixa palès el domini que va tenir l’equip palauenc en el partit corresponent a la vint-i-tresena jornada de l’OK Lliga Femenina. L’encontre es va posar aviat de cara pel Generali Hoquei Club Palau quan als sis minuts i mig el marcador ja reflectia el 0 a 2. El primer gol de les palauenques el va fer la Laura Puigdueta amb un xut des de la frontal de l’àrea als quatre minuts d’iniciar-se el partit. El segon el transformava, dos minuts i mig després, la Berta Busquets al finalitzar, fins a la línia de gol, una molt bona jugada personal. El 3 a 0 l’aconseguia la Vanessa García amb un xut frontal després d’una ràpida jugada al minut disset d’aquesta primera part. Amb aquest resultat s’arribava al descans. A la represa, el domini del Generali Hoquei Club Palau va continuar, i fruit d’això van anar arribant la resta de gols. El quart va ser als cinc minuts d’aquesta segona part al rematar la Carla Fontdeglòria una jugada de contraatac stick a stick amb l’Aina Florenza, qui tres minuts després va fer el 0 a 5 amb un bon xut des de la cantonada de l’àrea.\nEl sisè gol l’aconseguia la Berta Busquets amb una rematada des de la dreta de l’atac als disset minuts i mig. I el definitiu 0 a 7 arribava a tres minuts i mig del final gràcies a una desafortunada jugada del Bigues i Riells que acabava introduint-se la bola a la seva pròpia porteria, tot i que, de manera oficial, el gol se li va concedir a la Mariona Colomer. Al final, un marcador contundent que reflecteix el domini i el bon joc del Generali Hoquei Club Palau que continua coliderant l’OK Lliga Femenina juntament amb el Club Patí Manlleu quan només queden tres jornades de competició.\nEl Generali Hoquei Club Palau, en un gran partit, li fa un set en blanc al Club Patí Voltregà\nPalau-Solità i Plegamans, a 28 d'abril de 2019. El Generali Hoquei Club Palau torna a demostrar el seu gran estat de forma i derrota amb un clar 6 a 0 al Club Patí Voltregà, en la vint-i-dosena jornada de l’OK Lliga Femenina, en un partit que van dominar les palauenques en tot moment. El primer gol el va fer la Carla Fontdeglòria al desviar un xut de la Berta Busquets als set minuts d’iniciar-se l’encontre. El segon, tot i les nombroses ocasions, no va arribar fins al minut divuit d’aquesta primera part, obra de la Paula Ferron que rematava una bona jugada del Generali Hoquei Club Palau per darrera de la porteria del Club Patí Voltregà. Amb aquest 2 a 0 es va arribar al descans, un resultat curt per a les ocasions i el domini que va demostrar l’equip palauenc durant el primer temps. Aquest domini va continuar a la segona part i els gols van anar arribant. El 3 a 0 el va fer la Laura Puigdueta als tres minuts i mig de la represa. Cinc minuts desprès era l’Aina Florenza la que posava el 4 a 0 al marcador amb una impressionant rematada a l’escaire dret de la porteria de les osonenques. Al minut catorze d’aquesta segona part era la Berta Busquets la que feia el 5 a 0 en una jugada de picardia on feia rebotar la bola al cos de la portera del Club Patí Voltregà. I el definitiu 6 a 0 l’aconseguia l’Aina Florenza en una ràpida jugada de contraatac, stick a stick amb l’Ester Nadal, a set minuts i mig d’acabar el partit. Un marcador clar que posava de manifest la realitat, que el Generali Hoquei Club Palau va ser molt superior al Club Patí Voltregà, i que deixa les opcions al títol de lliga intactes quan només queden quatre jornades i es manté el colideratge a l’OK Lliga Femenina amb el Club Patí Manlleu.\nEl Generali Hoquei Club Palau no pot passar de l’empat a 2 a la pista del Reus Deportiu\nNo va ser el seu millor partit el que va jugar el Generali Hoquei Club Palau a Reus en la vint-i-unena jornada de l’OK Lliga Femenina. Les palauenques mai es van sentir còmodes a la pista del Reus Deportiu i els hi va costar força entrar en el partit. Però quan semblava que ho havien aconseguit van arribar els dos gols de les reusenques. El primer el va fer l’Alba Garrote als dinou minuts d’aquesta primera part, i el segon l’aconseguia l’Helena de Sivatte quatre minuts després. Amb aquest desavantatge de 2 a 0 es va\narribar al descans. A la represa les palauenques van aconseguir igualar el marcador en només set minuts amb dos gols de la Laura Puigdueta, el primer al desviar un xut de la Carla Fontdeglòria i el segon a l’aprofitar dins l’àrea un refús de la portera del Reus Deportiu. Però la remuntada es va quedar aquí i el marcador ja no es va moure més. Al final, empat a 2 davant un equip que lluita per la permanència i la suma de només un punt en una pista que sembla maleïda pel Generali Hoquei Club Palau. Si aquest resultat acaba sent decisiu en el desenvolupament del campionat es veurà en les properes jornades. De moment, i malgrat l’ensopegada d’aquesta setmana, les palauenques continuen depenent de si mateixes per assolir el que seria el seu segon títol d’OK Lliga Femenina.\nBrillant victòria del Generali Hoquei Club Palau, 4 a 1, davant el Telecable, que referma el seu lideratge a l’OK Lliga Femenina\nPalau-Solità i Plegamans. 6 d'abril de 2019. El Generali Hoquei Club Palau va deixar ben clar perquè és l’actual líder a la classificació de l’OK Lliga Femenina al derrotar de manera brillant a un rival directe pel títol, el Telecable de Gijón, en la vintena jornada de competició.\nLes palauenques van demostrar des del primer minut de partit que estan en un esplèndid moment de forma i van saber imposar el seu joc a la pista. Fruit d’aquest domini van arribar els gols. Els dos primers obra de la Laura Puigdueta, un al minut set i mig i el segon quatre minuts després. El 3 a 0 el va fer l’Aina Florenza a dos minuts i mig del descans, al que es va arribar amb aquest marcador després d’haver fet el Generali Hoquei Club Palau una primera part impecable, on va gaudir de moltes ocasions i on el Telecable no va poder generar perill. Al segon temps les asturianes van imprimir una major intensitat al seu joc proposant una pressió molt alta a la pista, però les palauenques van saber afrontar aquesta situació i no van concedir la més petita esperança al Telecable d’apropar-se en el marcador. És més, va ser el Generali Hoquei Club Palau qui encara va ampliar més la diferència, 4 a 0, al transformar la Vanessa García una falta directa fruit de la desena falta d’equip de les asturianes. El gol de l’honor del Telecable va arribar quan només quedaven set segons per acabar el partit en una contra ràpida de la Tasha Lee. Al final gran victòria palauenca per 4 a 1 cimentada en una magnifica primera part i arrodonida per la bona feina de la segona. Una victòria que allunya a un rival directe pel títol i que deixa una setmana més al Generali Hoquei Club Palau com a líder de l’OK Lliga Femenina a manca de sis jornades.\nEl Generali Hoquei Club Palau goleja 0 a 14 al Club Patín Cuencas Mineras\nEl partit disputat a Mieres entre el Club Patín Cuencas Mineras i el Generali Hoquei Club Palau, corresponent a la dinovena jornada de l’OK Lliga Femenina, va deixar de manifest la gran diferència entre el primer i el darrer classificat de la competició amb aquesta contundent victòria de les palauenques per 0 a 14. El marcador el va obrir l’Aina Florenza als quatre minuts de partit. El 0 a 2 va arribar quatre minuts després gràcies a la transformació d’una falta directa per part de la Vanessa García. El tercer gol del Generali Hoquei Club Palau el va fer la Laura Puigdueta als tretze minuts d’aquesta primera part. El 0 a 4 l’aconseguia, un minut després, la Carla Fontdeglòria. Tan sols mig minut més tard arribava el cinquè obra de la Vanessa García. L’Ester Nadal posava el 0 a 6 a l’electrònic als setze minuts. Mig minut desprès la Carla Fontdeglòria marcava el setè. I el 0 a 8, amb el que es va arribar al final d’aquest primer període, el va aconseguir l’Aina Florenza en una excel·lent jugada d’elevació de bola a un minut i mig del descans. La segona part va continuar amb la mateixa tònica de domini per part del Generali Hoquei Club Palau i el novè gol de les palauenques el feia la Vanessa Garcia als sis minuts i mig de la represa. Dos minuts més tard la Berta Busquets posava el 0 a 10 al marcador. L’onzè gol del Generali Hoquei Club Palau l’aconseguia l’Aina Florenza als catorze minuts d’aquesta segona part. La mateixa Aina feia pujar el 0 a 12 al marcador al minut vint. Un minut després la Carla Fontdeglòria aconseguia el tretzè. I a un minut del final del partit l’Aina Florenza transformava una falta directa per fer el seu cinquè gol de la nit i posar el definitiu 0 a 14 en el marcador. Una victòria clara i contundent aconseguida pel Generali Hoquei Club Palau en un partit que no va demanar la màxima exigència i que fa que les palauenques siguin encara més líders de l’OK Lliga Femenina al aprofitar-se també de la derrota del Club Patí Manlleu a la pista del Telecable de Gijón per 3 a 2, en partit també d’aquesta mateixa jornada.\nEl Generali Hoquei Club Palau queda sots campió d’Europa al perdre la final de la Copa d’Europa en la pròrroga davant el Club Patí Voltregà per 2 a 1\nConsulta la crònica\nEl Generali Hoquei Club Palau guanya, 4 a 0, en un bon partit, a les recents sots campiones de la Copa de la Reina\n2/3/2019 Palau-Solità i Plegamans. El Cerdanyola Club Hoquei visitava el pavelló Maria Víctor en la setzena jornada de l’OK Lliga Femenina amb un currículum impactant: sots campiones de la Copa de Reina sis dies abans i ser un dels dos únics equips, juntament amb el Telecable de Gijón, que ha aconseguit derrotar a les palauenques aquesta temporada. Però aquesta excel·lent carta de presentació de les cerdanyolenques va ser superada ràpidament pel bon partit plantejat pel Generali Hoquei Club Palau. L’equip palauenc va ser qui des del primer moment va tenir el domini del partit i va gaudir de més ocasions de cara a porteria. El marcador el va aconseguir obrir la Berta Busquets amb un gran xut des de la frontal de l’àrea del Cerdanyola amb el que posava l’1 a 0 a l’electrònic als vuit minuts de la primera part. El segon gol del Generali Hoquei Club Palau el feia la Paula Ferron als catorze minuts a l’aprofitar un refús defensiu de les cerdanyolenques. El 3 a 0 l’aconseguia la Vanesa García a un minut del descans al que es va arribar amb aquest marcador. A la represa el domini i el control del partit va continuar sent palauenc i el definitiu 4 a 0 el va fer novament la Vanesa García, als catorze minuts d’aquesta segona part, al transformar un penal fruit d’una infracció de peus dins l’àrea d’una jugadora del Cerdanyola. Un marcador final que podia haver estat encara una mica més ampli per ocasions malmeses i que reflecteix el bon joc del Generali Hoquei Club Palau, que manté el primer lloc provisional a l’OK Lliga Femenina després d’aquesta merescuda victòria.\nEl Generali Hoquei Club Palau cau als quarts de final de la Copa de la Reina davant el Club Patí Vila-sana en la tanda de penals\nNo ha acompanyat la sort al Generali Hoquei Club Palau en la catorzena edició de la Copa de la Reina disputada a Reus. Les palauenques van ser superiors al Club Patí Vila-sana, però la manca d’encert de cara a porteria va fer que quedessin fora de la competició als quarts de final, al perdre 1 a 2 a la tanda de penals després d’acabar el temps reglamentari amb empat a 1.\nDe fet la primera part del partit va ser de total domini palauenc, però el gol es resistia i no va arribar fins el minut catorze i mig quan la Laura Puigdueta rematava sobre la mateixa línia de gol una bola refusada per la portera del Vila-sana després d’un bon xut de la Berta Busquets. Però l’alegria d’avançar-se al marcador es va truncar quan en el minut dinou l’àrbitre principal va desdir al segon i donava per vàlid un gol fet per les lleidatanes fora del temps de possessió. Amb aquest 1 a 1 es va arribar al descans. A la segona part el joc es va igualar una mica, però el marcador no es va moure, cosa que va fer que s’anés a la pròrroga. Els deu minuts de temps extra no van ser suficients per variar el resultat de l’electrònic i posar de manifest el millor joc del Generali Hoquei Club Palau. De fet la Laura Puigdueta va estavellar una rematada al travesser a només un minut del final del temps afegit, un acció que, d’haver acabat en gol, podria haver donat el passi a semifinals a les palauenques. Però va ser l’1 a 1 el marcador final i es va arribar a la loteria dels penals. Loteria que va ser favorable al Vila-sana que va aconseguir transformar dos llançaments, per un de les palauenques, dels vuit que van disposar cadascun dels dos equips. Al final eliminació del Generali Hoquei Club Palau, que malgrat fer més mèrits que el Club Patí Vila-sana, ha caigut als quarts de final de la Copa de Reina, sobretot per la seva manca d’encert de cara a porteria.\nInapel·lable victòria del Generali Hoquei Club Palau, 8 a 1, davant del Club Patí Vila-sana\nPalau, 8/2/2019. El Generali Hoquei Club Palau va disputar un gran partit davant el Club Patí Vila-sana en la catorzena\njornada de l’OK Lliga Femenina. Les lleidatanes van avançar-se en el marcador als dos minuts i mig de l’inici del partit aprofitant l’avantatge numèrica fruit de la targeta blava mostrada, de forma més que rigorosa a la Berta Busquets. Aquest 0 a 1 inicial no va ser rèmora per les jugadores del Genarali Hoquei Club Palau que de seguida van igualar el marcador gràcies al gol de l’Aina Florenza mig minut després del fet pel Vila-sana. Aquest empat a 1 es va desfer al minut quinze d’aquesta primera part amb una molt bona rematada de la Laura Puigdueta a passada de la Berta Busquets. Una jugada que de forma molt semblant es va repetir, i va acabar igualment en gol, a tres minuts dels descans, i que va posar el 3 a 1 al marcador. Un període, aquests últims deu minuts de la primera part, que va ser tot un recital frenètic de les palauenques que van tenir un munt d’oportunitats. Tot i que el marcador podia haver estat molt més ampli es va arribar al descans amb aquest 3 a 1. A la represa el domini del Generali Hoquei Club Palau va continuar sent una constant que va anar quedant palès amb els gols que van anar arribant de mica en mica. Als tres minuts i mig de la represa era la Vanesa García la que feia el 4 a 1. Al minut deu la Paula Ferrón la que feia el definitiu 8 a 1. Resultat que deixava de manifest el bon estat de forma de l’equip palauenc davant d’un Club Patí Vila-sana que no va tenir oportunitat d’entrar en el partit, i una victòria que permet a les palauenques mantenir el primer lloc provisional a l’OK Lliga Femenina.\nGran victòria del Generali Hoquei Club Palau, 1 a 2, en un intens partit a Manlleu\n2/2/2019 Manlleu. Gran partit el disputat a la pista del Club Patí Manlleu en la darrera jornada de la primera volta de l’OK Lliga Femenina entre els dos primers classificats, i que va acabar amb la merescuda victòria 1 a 2 del Generali Hoquei Club Palau. Les palauenques van començar ben endollades al partit coneixedores de la importància de l’encontre davant les osonenques. Durant els primers minuts cap dels dos equips aconseguia imposar el seu ritme al partit i just quan el Generali Hoquei Club Palau començava a imposar el seu va arribar el gol del Club Patí Manlleu als nou minuts obra de la Maria Díez. Però les palauenques no es van venir avall i van continuar amb el seu joc, i fruit d’això va arribar una bona rematada de l’Aina Florenza que va posar l’empat a 1 a cinc minuts del descans, a on es va arribar amb aquesta igualada al marcador. A la represa el Generali Hoquei Club Palau va continuar molt ficat en el partit i manifestant el seu millor joc creant més ocasions que les osonenques. Finalment aquestes es van concretar en un altre gol de l’Aina Florenza que als tretze minuts i mig d’aquesta segona part feia l’1 a 2 després d’una bona recuperació en la pressió de l’equip palauenc. Aquest marcador ja no es va moure tot i les ocasions dels dos equips, més per part del Generali Hoquei Club Palau, que van fer que els darrers minuts del partit fossin molt intensos i emocionants. Al final, ben treballada i merescuda victòria palauenca que deixa una segona volta de l’OK Lliga Femenina ben oberta i emocionant.\nUn Generali Hoquei Club Palau molt superior a un Deportivo Liceo guanya 1 a 3 a Riazor\n27/1/2019 A Coruña. L’1 a 3 és un marcador realment curt si es té en compte els mèrits fets pel Generali Hoquei Club Palau en\nel seu desplaçament a La Corunya en el partit avançat a la quinzena jornada de l’OK Lliga Femenina. El pitjor rival de les palauenques no van ser les jugadores del Deportivo Liceo, si no la pròpia manca d’efectivitat de cara a porteria. I és que tot i el domini en el joc del Generali Hoquei Club Palau, aquest no va aconseguir obrir la llauna dels gols fins al minut vint de la primera part gràcies a la transformació d'una falta directa per part de la Laura Puigdueta fruit d'una targeta blava de l'equip corunyès. Aquest 0 a 1 es va ampliar un minut després amb un gol de la Berta Busquets que finalitzava amb èxit una jugada d'estratègia en el llançament d'una falta. Amb aquest 0 a 2 es va arribar al descans. A la represa les coses\nvan començar molt millor i el 0 a 3 el va fer l’Aina Florenza quan només s’havia consumit poc més d’un minut del segon temps. Però quan semblava que tot s’encarrilaria per a que el marcador reflectís la superioritat que es veia a la pista, l’aixeta dels gols es va tornar a tancar per les palauenques, i ja no va ser possible incrementar el marcador, tot i les nombroses ocasions de les que va gaudir l'equip, que va arribar a estavellar fins a cinc pilotes als pals de la porteria rival, entre d’altres ocasions no aprofitades. Qui sí va aconseguir fer gol va ser el Deportivo Liceo a cinc minuts del final del partit, en una esporàdica jugada que va aprofitar la Ivonne Capovi, per posar el que seria ja definitiu 1 a 3 al marcador, que donava una victòria justa a un Generali Hoquei Club Palau que sempre va ser molt superior a l’equip gallec.\nExigent treball el dut a terme pel Generali Hoquei Club Palau en la seva victòria, 3 a 2, davant el CP Vilanova\n19/1/2019- No va posar les coses gens fàcils el Club Patí Vilanova en el partit que es va disputar al pavelló Maria Víctor corresponent a la dotzena jornada de l’OK Lliga Femenina, en el que el Generali Hoquei Club Palau a aconseguir sumar els tres punts. Les vilanovines van plantejar un partit amb una pressió molt alta que va generar seriosos problemes a les palauenques, però aquestes van aconseguir avançar-se en el marcador als set minuts de la primera part gràcies a una rematada al segon pal de la Paula Ferrón. Aquest 1 a 0 no va durar gaire per culpa d’una desafortunada jugada de la Carla Fontdeglòria, que va relliscar a mitja pista i va deixar en safata un contraatac a les del Vilanova, que no van desaprofitar per fer l’empat a 1. Amb aquest resultat es va arribar al descans. A la represa les coses van començar molt bé pel Generali Hoquei Club Palau ja que la Laura Puigdueta aconseguia avançar novament a les palauenques al transformar en gol un refús de la portera visitant als dos minuts de l’inici d’aquesta segona part. Aquest avantatge el va augmentar la mateixa Laura en el minut nou al transformar en gol l’execució d’una falta directa fruit de la desena falta comesa pel Club Patí Vilanova. Aquest 3 a 1 semblava ser un resultat tranquil·litzador per a les palauenques, però res més lluny de la realitat. Les vilanovines escorçaven distancies tres minuts i mig després posant el 3 a 2 al marcador en una altra afortunada jugada en la que un xut, en principi sense perill, era desviat i entrava per l’escaire de la porteria palauenca. Les de Vilanova veien possible treure un resultat positiu i, amb el seu plantejament de pressió alta sobre les jugadores del\nGenerali Hoquei Club Palau, creaven serioses dificultats al joc palauenc, que malgrat això van disposar de nombroses ocasions que no van saber transformar en gol. Sort de les boníssimes intervencions de la Laura Vicente en les clares ocasions que també va tenir el Vilanova que van propiciar que el marcador ja no es mogués més fins el final del partit. En definitiva, una merescuda victòria, amb un marcador ajustat, 3 a 2, en un partit molt exigent, que va fer patir als aficionats fins l’últim segon. I tres punts més que fan que les palauenques es posin momentàniament a la segona plaça de l’OK Lliga Femenina.\nEl Generali Hoquei Club Palau guanya 3 a 7 a la pista del Citylift Girona en un partit que va acabar molt millor del que va començar\n13/1/2019 No va començar gens bé el partit de l’onzena jornada de l’OK Lliga Femenina pel Generali Hoquei Club Palau a la pista del Citylift Girona. Les gironines es van avançar en el marcador amb dos gols en les dues primeres jugades d’atac que van disposar. Primer l’Alba Romaguera i després la Laia Castro van posar al Girona per davant al marcador 2 a 0 quan només havia transcorregut un minut i mig de partit. Tot i això, les palauenques van saber reaccionar i, posant sobre la pista un excel·lent joc, van aconseguir donar la volta al marcador abans d’arribar al descans. Ho feien la Laura Puigdueta, marcant en dues ocasions, als nou minuts i mig i als quinze, i la Berta Busquets, als disset. Així aconseguien posar el 2 a 3 a l’electrònic amb el que es va arribar al final de la primera part. A la represa, novament la Laura Puigdueta va ampliar el marcador al transformar una falta directa als quatre minuts, fruit de la desena falta de les gironines, i feia el 2 a 4. Una diferència que aconseguia escorçar dos minuts després la Laia Castro pel Girona, però que la Laura Puigdueta s’encarregava de tornar a ampliar amb un nou gol un minut i mig després. Era el 3 a 5. El dos darrers gols del Generali Hoquei Club Palau els feia l’Aina Florenza. El primer als tretze minuts i mig i el segon a quatre minuts del final del partit després de transformar en gol una excel·lent jugada personal. Un gran gol que posava el definitiu 3 a 7 al marcador i que reflectia finalment el bon joc i el\ndomini del conjunt palauenc malgrat l’ensurt dels primers minuts.\nEl Generali Hoquei Club Palau encarrila els quarts de final de la Female League Cup al guanyar amb contundència al Noisy Le Grand per 10 a 0\n12/1/2019 El partit d’anada dels quarts de final de la Female League Cup ha estat un monòleg del Generali Hoquei Club Palau que ha fet valer la seva superioritat davant l’equip francès del Noisy Le Grand a l’imposar-se per un clar i contundent 10 a 0. Un marcador que va costar una mica obrir. Ho va fer la Berta Busquets alsnou minuts. Després d’això van venir dos minuts i mig frenètics on es van succeir quatre gols. Als dotze minuts la Laura Puigdueta feia el 2 a 0. Un minut després l’Aina Florenza aconseguia el tercer per les palauenques. Als quaranta-cinc segons la Mariona Colomer posava el 4 a 0. I el mateix temps va trigar la Vanessa García en fer el 5 a 0 després de transformar n penal, marcador amb el que es va arribar al descans. A la represa només van caldre tres minuts per a que la Laura Puigdueta ampliés el marcador aconseguint el 6 a 0. Als cinc minuts i mig d’aquesta segona part era la Paula Ferrón qui feia el setè. Tot i la clara superioritat del Generali Hoquei Club Palau va ser necessari esperar al minut setze d’aquesta segona part per veure pujar el 8 a 0 al marcador amb una encertada rematada de la Mariona Colomer. El 9 a 0 va arribar al minut vint obra de l’Aina Florenza, que també va fer el definitiu 10 a 0 a un minut i mig del final del partit, gol que arrodonia un marcador que fa que la visita a la pista francesa del Noisy Le Grand, d’aquí unes setmanes, hagi de ser només un tràmit per tal d’aconseguir la classificació del Generali Hoquei Club Palau, per segona vegada a la seva història, a la Final Four de la Copa d’Europa.